Venezuela, Colombia buka semula sempadan kepada kenderaan kargo

(Delegasi Colombia,Venezuela, dan Presiden Colombia Gustavo Petro bertemu di Jambatan Antarabangsa Simon Bolivar untuk pembukaan semula sempadan secara komersial / Foto Reuters)

COLOMBIA, 27 September- Colombia dan Venezuela membuka semula pengangkutan kargo di persimpangan sempadan utama pada Isnin. Ia berikutan penutupan separa selama tujuh tahun, termasuk tempoh tiga tahun laluan itu ditutup sepenuhnya kerana perbalahan politik.Pembukaan semula itu yang akan membolehkan barangan seperti arang batu, kertas tandas dan buah-buahan dihantar melalui persimpangan antara bandar Cucuta di Colombia dan negeri Tachira di Venezuela. Langkah pembukaan itu merupakan janji utama Presiden berhaluan kiri Colombia yang baharu, Gustavo Petro.

(Sebuah trak dengan kargo eksport,semasa pembukaan semula komersil sempadan / Foto Reuters)

Petro menyeberangi jambatan Simon Bolivar dengan berjalan kaki pada Isnin, berdiri di sebelah Venezuela bersama dutanya ke Caracas Armando Benedetti, duta Venezuela ke Colombia Felix Plasencia, Menteri Pengangkutan Venezuela dan pegawai lain sambil mendengar kumpulan tentera memainkan lagu kebangsaan masing-masing.

Presiden Colombia Gustavo Petro dan wakil pemimpin kerajaan Venezuela Nicolas Maduro turut hadiri pada majlis tersebut."Kami menyambung semula hubungan dan mengambil langkah tegas untuk memajukan pembukaan sempadan secara menyeluruh dan mutlak antara rakyat bersaudara," kata Maduro di Twitter."Ia adalah hari bersejarah," katanya.Petro memberitahu wartawan tiada tarikh ditetapkan untuk pertemuan pertamanya dengan Presiden Venezuela Nicolas Maduro.Sebuah trak sarat dengan muatan aluminium dan dihiasi dengan bendera serta belon merah, kuning dan biru adalah kenderaan pertama melintasi sempadan dari Tachira ke Colombia.Trak pertama bergerak dari Colombia ke Venezuela, satu daripada empat milik syarikat Transporte Condor, membawa bekalan perubatan. Trak tersebut meninggalkan San Antonio del Tachira di sebelah sempadan Venezuela sejurus selepas tengah hari dan menyeberangi jambatan Simon Bolivar ke Cucuta di Colombia.Empat daripada trak syarikat itu juga bersedia untuk memindahkan kertas tandas, gelas plastik dan tekstil bernilai kira-kira AS$80,000, kata pengurus Diego Bohorquez.Trak kargo boleh menyeberang setiap hari antara 10.00 pagi (1400 GMT) dan 5.00 petang, jelas menteri pengangkutan Venezuela Ramon Velasquez semasa taklimat berasingan, manakala lintasan pejalan kaki akan bermula lebih awal.Sempadan itu sudah dibuka kepada pejalan kaki, menyaksikan ramai rakyat Venezuela menyeberang untuk membeli barangan asas kerana negara mereka mengalami krisis ekonomi yang berpanjangan.Peniaga di kedua-dua belah sempadan sepanjang 2,219km (1,380 batu) telah menunggu dengan penuh harapan untuk normalisasi, perdagangan terbuka yang diharapkan akan membolehkan mereka mengakses bahan mentah dan pelanggan baharu.Pada 2008, perdagangan dua hala berjumlah AS$7 bilion, sebelum presiden Venezuela ketika itu Hugo Chavez membekukannya untuk membantah perjanjian ketenteraan Bogota-Washington.Caracas memutuskan hubungan dengan Bogota pada 2019 selepas aktivis pembangkang Venezuela cuba menghantar trak bantuan dari Colombia. Kerajaan Maduro berkata ia adalah medan untuk cubaan rampasan kuasa.Kerajaan terdahulu di Bogota menuduh Maduro melindungi kumpulan pemberontak dan penjenayah Colombia, tuduhan yang dinafikannya.Kedua-dua negara telah berkata penerbangan antara ibu kota mereka juga akan dimulakan semula, tetapi sekatan AS terhadap syarikat penerbangan negara Venezuela Conviasa telah menangguhkan mereka.- REUTERS


Lubang jerlus di Guatemala, 3 cedera, 2 masih hilang

GUATEMALA, 27 September- Sekurang-kurangnya dua orang dilaporkan hilang dan tiga lagi cedera apabila dua lubang jerlus gergasi 'muncul' di ibu negara Guatemala.Tiga yang cedera itu terjatuh ke dalam lubang jerlus sedalam 15 meter bersama kenderaan mereka.

(Agensi bantuan bencana kebangsaan Guatemala, CONRED melakukan siasatan di kawasan sekitar lubang jerlus itu / Foto Reuters)

Mereka diselamatkan oleh pasukan kecemasan beberapa jam kemudian.Pasukan penyelamat dan anggota tentera Guatemala memasuki lubang jerlus itu bagi mencari dua lagi yang hilang.Lubang jerlus itu muncul di sebuah jalan di bandar Vila Nueva, kira-kira 20 kilometer di selatan Guatemala.Agensi bantuan bencana kebangsaan Guatemala, CONRED melakukan siasatan di kawasan sekitar lubang jerlus itu bagi menilai risiko kepada penduduk.Lubang jerlus sering berlaku di Guatemala dan muncul tanpa sebarang amaran.Pada tahun 2001, lubang jerlus yang besar telah menelan rumah-rumah dan sebuah trak serta menyebabkan tiga penduduk terbunuh.Pada 2010, sebuah bangunan tiga tingkat hilang ditelan satu lagi lubang jerlus. -REUTERS


Indonesia sumbang AS$1 juta kepada Pakistan

JAKARTA, 26 September- Indonesia menyerahkan bantuan kewangan AS$1 juta serta barang keperluan asas untuk meringankan beban masyarakat yang terkesan akibat bencana di Pakistan.Pelepasan bantuan kemanusiaan untuk korban bencana banjir dan tanah runtuh di Pakistan di Lapangan Terbang Halim Perdanakusuma, di sini, dilakukan oleh Presiden Joko Widodo.Beliau berharap bantuan itu dapat percepat usaha pemulihan pasca bencana sehingga aktiviti masyarakat kembali normal.“Saya juga sedang menyiapkan bantuan berupa tenaga kesihatan yang nantinya segera dihantar untuk memberikan perkhidmatan kesihatan kepada warga Pakistan yang terkesan,” kata Joko Widodo. Dalam satu kenyataan, beliau turut menzahirkan ucapan takziah kepada semua mangsa korban bencana yang terjadi. -BERNAMA

(Indonesia menyerahkan bantuan kewangan AS$1 juta serta barang keperluan asas untuk meringankan beban masyarakat yang terkesan akibat bencana di Pakistan/FOTO HIASAN AFP)


Syeikh Yusuf Abdullah al-Qaradawi, meninggal dunia pada usia 96 tahun

(Ulama Mesir yang juga pengasas Persatuan Ilmuwan Islam Antarabangsa (IUMS) dan tokoh penting Ikhwanul Muslimin, Syeikh Yusuf Abdullah al-Qaradawi/AFP)

DOHA, 26 September- Ulama terkenal, Yusuf Abdullah al-Qaradawi, meninggal dunia pada usia 96 tahun, menurut satu pengumuman di Twitter rasmi Persatuan Ilmuwan Islam Antarabangsa (IUMS).Allahyarham meninggalkan legasi penulisan yang kini menjadi rujukan kepada umat Islam di serata dunia.“Imam Yusuf al-Qaradawi meninggal dunia selepas mengabdikan hidupnya untuk memperkenalkan Islam dan membela masyarakatnya,” menurut hantaran Twitter berkenaan."Dunia Islam kehilangan seorang ulama dan guru yang jujur, alim, dihormati lagi disegani," kata IUMS, yang juga persatuan diasaskan oleh Qaradawi, menerusi Twitter.Namun hantaran twiter berkenaan tidak memberikan butiran mengenai punca kematian pemimpin kerohanian gerakan Ikhwanul Muslimin Mesir.Gerakan Ikhwanul ditubuhkan pada tahun 1928, sebagai gerakan pembangkang utama di Mesir, dan juga di negara lain di rantau ini.Kaherah menyenaraihitamkan pergerakan itu sebagai organisasi pengganas pada 2013, dan sejak itu telah memenjarakan beribu-ribu ahli dan penyokongnya.Kumpulan Islamis itu secara konsisten menafikan sebarang kaitan dengan keganasan.

Anak perempuan Qaradawi, Ola, telah ditahan di Mesir selama empat setengah tahun kerana mempunyai kaitan dengan Ikhwan.

(Perdana Menteri Hamas Ismail Haniyeh (kiri) memegang tangan Ulama Mesir dan pengerusi Kesatuan UlamaIslam Antarabangsa Syeikh Yusuf al-Qaradawi (kanan) sejurus ketibaan beliau di RafahSemenanjung Gaza pada 8 Mei 2013/AFP)

Ola bagaimanapun dibebaskan tahun lalu tetapi masih menjalani perbicaraan lanjut di mahkamah.Ulama itu mengetuai Kesatuan Ulama Islam Antarabangsa, sebuah persatuan Sunni, dan rangkaian Al Jazeera yang berpangkalan di Qatar kerap menyiarkan khutbahnya.Dia juga menubuhkan IslamOnline, sebuah laman web yang menerbitkan panduan untuk umat Islam berhubung pelbagai isu kerohanian Islam.-AFP


Tujuh maut dalam kebakaran pusat beli belah di Korea Selatan

(Pusat beli belah di Daejeon, Korea Selatan yang terbakar meragut nyawa sekurang-kurangnya 7 orang/REUTERS)

SEOUL, 26 September- Kebakaran yang berlaku di sebuah pusat beli belah di Korea Selatan, menyebabkan sekurang-kurangnya tujuh maut dan seorang cedera parah, menurut kenyataan pihak bomba tempatan.Pengerusi Hyundai Department Store Group, Chung Ji-sun yang mengendalikan pusat beli belah itu, berkata pihaknya sudah memeriksa tempat kejadian dan meminta maaf atas insiden luar jangka itu.Pihak bomba mengesahkan kebakaran bermula dari ruang bawah tanah iaitu tempat kargo sekitar 7.45 pagi waktu tempatan sebelum operasi perniagaan pusat beli belah itu bermula.

Tiada pelanggan berada di sekitar kedai kerana kebakaran berlaku sebelum waktu perniagaan.Kira-kira 100 orang yang menginap di sebuah hotel berdekatan telah dipindahkan dan kira-kira 120 anggota dikerah untuk memadamkan kebakaran, menurut jurucakap bomba, sambil menambah bahawa siasatan sedang dijalankan.-REUTERS

(Usaha anggota penyelamat membawa mangsa untuk dikejarkan ke hospital berdekatan menggunakan ambulans/REUTERS)


Perang penyebab ekonomi dunia lembab -OECD

(Setiausaha Agung Pertubuhan Kerjasama dan Pembangunan Ekonomi (OECD), Mathias Cormann/AFP)

PARIS, 26 September- Ekonomi dunia akan menerima kesan lebih besar berbanding apa yang diramalkan sebelum ini pada tahun depan, berikutan perang Russia-Ukraine, menurut Pertubuhan Kerjasama dan Pembangunan Ekonomi (OECD).Dalam satu laporan bertajuk 'membayar harga tinggi kerana perang', pertubuhan yang berpangkalan di Paris itu menyatakan, konflik berkenaan memburukkan lagi tekanan inflasi apabila kos sara hidup meningkat dengan cepat.OECD berkata, wabak COVID-19 masih memberi kesan kepada ekonomi global, manakala pertumbuhan juga terjejas oleh kenaikan kadar faedah, apabila bank pusat bertungkus lumus untuk menurunkan harga yang tinggi."Beberapa petunjuk berubah menjadi lebih buruk dan prospek pertumbuhan global sudah menjadi gelap," kata OECD dalam laporan itu.Menurut laporan sama, pertumbuhan global terhenti pada suku kedua tahun ini dan data dalam banyak ekonomi 'kini menunjukkan tempoh pertumbuhan yang lemah'.Pertubuhan itu mengurangkan unjuran pertumbuhan 2023 bagi ekonomi global kepada 2.2 peratus, turun daripada 2.8 peratus dalam anggaran sebelumnya pada Jun lalu.Prospek bagi hampir semua negara dalam kumpulan 20 ekonomi teratas dikurangkan, kecuali Turkiye, Indonesia dan Britain, walaupun negara itu diramalkan mempunyai pertumbuhan sifar.Pertumbuhan di Amerika Syarikat (AS), ekonomi terbesar dunia, diramalkan perlahan kepada 0.5 peratus pada 2023.

(Ekonomi dunia akan menerima kesan lebih besar berbanding apa yang diramalkan sebelum ini pada tahun depan, berikutan perang Russia-Ukraine, kata Pertubuhan Kerjasama dan Pembangunan Ekonomi (OECD)FOTO HIASAN AFP)

Ramalan pertumbuhan untuk China, di mana ekonominya terjejas akibat sekatan COVID-19 yang ketat, dikurangkan secara mendadak bagi tahun ini kepada 3.2 peratus, manakala lebih rendah sedikit kepada 4.7 peratus bagi 2023.Jerman dijangka mengalami kemelesetan tahun depan, dengan ekonomi terbesar Eropah itu kini dilihat menyusut sebanyak 0.7 peratus, penurunan 2.4 mata peratusan berbanding ramalan sebelumnya.Ekonomi negara itu paling teruk terjejas di Eropah kerana ia banyak bergantung kepada bekalan gas asli Russia, yang disekat dengan ketara oleh Moscow, dipercayai sebagai tindakan balas terhadap sekatan Barat. - AFP


Pound susut hampir 3 peratus berbanding dolar us, paras terendah dalam sejarah

(Pound British  jatuh hampir tiga peratus berbanding dolar Amerika/AFP)

MOSCOW, 25 September- Pound British  jatuh hampir tiga peratus berbanding dolar Amerika ($AS) pada pagi Isnin, dan mencecah rekod paras terendah dalam dagangan awal, menurut data dagangan.Sputnik melaporkan setakat 04:46 GMT, paun susut 2.77 peratus kepada AS$1.0555 daripada penutupan sebelumnya pada AS$1.0856. Pada kira-kira 01:00 GMT, mata wang itu menjunam ke paras terendah baharu kepada AS$1.0384. Pada masa sama, euro merosot kepada AS$0.9635 berbanding dolar berbeza penutupan sebelumnya pada AS$0.969.Yen Jepun mencatat paras 144.06 setiap dolar AS berbanding penutupan pada 143.32. Indeks dolar (kadar tukaran asing berbanding sekumpulan mata wang enam rakan dagangan AS) meningkat 0.68 peratus kepada 113.95 mata.Pada Jumaat lepas, Canselor Perbendaharaan Kwasi Kwarteng United Kingdom (UK) melancarkan pelan pertumbuhan bernilai 60 bilion pound baharu bagi menyokong ekonomi negara itu, di tengah-tengah peningkatan kos sara hidup.

Pelan itu termasuk membatalkan rancangan kenaikan cukai perbadanan, dengan mengekalkannya pada paras terendah dalam G20, pada 19 peratus.Menurut Ray Attrill, ketua strategi mata wang di National Australia Bank, pelabur bimbang terhadap skala keperluan pembiayaan kerajaan UK untuk jangka pendek untuk pelan berbilion paun itu. -BERNAMA


China lancar prosedur ratifikasi UNFP

(Pelancaran prosedur domestik  ratifikasi UNFP adalah satu langkah penting untuk memelihara keamanan dan kestabilan serantau dan antarabangsa/FOTO HIASAN REUTERS)

NEW YORK, 26 September- China melancarkan prosedur domestik untuk meratifikasi Protokol Senjata Api Pertubuhan Bangsa-Bangsa Bersatu (UNFP) sebagai usaha memantapkan pelaksanaan Inisiatif Keselamatan Global.Keputusan itu diumumkan ahli Dewan Negara China merangkap Menteri Luar Wang Yi ketika menyampaikan ucapan pada Debat Umum sempena Perhimpunan Agung Pertubuhan Bangsa-Bangsa Bersatu (UNGA) ke-77, di sini pada Sabtu.Pelancaran prosedur undang-undang berkenaan satu langkah penting untuk memelihara keamanan dan kestabilan serantau dan antarabangsa.“Ia juga mencerminkan keazaman China dalam menyokong multilateralisme dan mengamalkan konsep komuniti berkongsi nasib sesama insan,” katanya.Berkuat kuasa Julai 2005 dengan sebanyak 122 negara penandatangan setakat ini, protokol itu bertujuan menyeragamkan piawaian antarabangsa mengenai pembuatan, import dan eksport serta pengurusan senjata api, di samping mengukuhkan kerjasama global dalam membanteras jenayah rentas sempadan yang berkaitan.

(China terus meningkatkan pengawalan senjata api di dalam negeri menerusi tindakan praktikal dari segi perundangan, kehakiman dan penguatkuasaan undang-undang/REUTERS)

Sejak beberapa tahun kebelakangan ini, China terus meningkatkan pengawalan senjata api di dalam negeri menerusi tindakan praktikal dari segi perundangan, kehakiman dan penguatkuasaan undang-undang.Selain menunaikan kewajipan antarabangsa, China juga aktif menyertai kerjasama berkenaan di peringkat global sekali gus menyumbang kepada usaha membanteras kegiatan penyeludupan senjata api. -BERNAMA


Enam maut nahas helikopter tentera Pakistan terhempas

(Ia merupakan insiden helikopter maut kedua dalam tempoh kurang dua bulan di Pakistan/FOTO HIASAN AFP)

ISLAMABAD, 26 September- Enam anggota tentera Pakistan terbunuh dalam nahas helikopter di barat daya negara itu, insiden terhempas kedua dalam masa sebulan.Menurut sumber tentera, helikopter itu jatuh berhampiran Khost, sebuah bandar kecil di wilayah Balochistan bersempadan dengan Afghanistan dan Iran."Sebuah helikopter dalam misi terbang terhempas lewat malam tadi. "Enam anggota termasuk dua berpangkat mejar (kedua-dua juruterbang) maut dalam nahas berkenaan," menurut satu kenyataan.Tiada butiran lanjut diberikan mengenai punca nahas atau jenis pesawat yang terlibat dalam nahas itu.Kawasan di mana helikopter itu jatuh tidak dilanda banjir baru-baru ini.

((Helikopter itu terhempas ketika 'misi terbang' berhampiran Harnai di wilayah Balochistan, kata sayap perhubungan awam tentera dalam satu kenyataan/FPOTO HIASAN AFP)

Pada awal Ogos, enam askar Pakistan termasuk salah seorang komander tertinggi tentera terbunuh apabila helikopter mereka terhempas semasa operasi bantuan banjir di Balochistan.Hujan monsun yang lebat menyebabkan banjir besar di Pakistan tahun ini khususnya di wilayah Sindh dan Balochistan.Lebih 1,600 orang terkorban dengan 323 daripadanya maut di Balochistan. -AFP


13 maut, 20 cedera dalam kes tembakan di sekolah di bandar Izhevsk, Rusia

(Gambar dikeluarkan Jawatankuasa Penyiasatan Rusia menunjukkan mayat lelaki bersenjata di sekolah di Izhevsk. Angka kematian meningkat kepada 13 orang, termasuk tujuh kanak-kanak,kanak/Jawatankuasa Penyiasatan Rusia / AFP)

MOSCOW, 26 September- Angka kematian meningkat kepada 13 orang, termasuk tujuh kanak-kanak dalam kejadian tembakan di sebuah sekolah di bandar Izhevsk di tengah Rusia, kata penyiasat Isnin.Serangan itu adalah yang terbaharu dalam siri tembakan di sekolah yang menggegarkan Rusia sejak beberapa tahun kebelakangan ini dengan negara itu bergelut dengan peperangan di Ukraine.“Tiga belas orang, termasuk enam dewasa dan tujuh kanak-kanak, terbunuh kerana jenayah ini,” kata Jawatankuasa Penyiasatan Rusia dalam satu kenyataan, sambil menambah 14 kanak-kanak dan tujuh dewasa cedera.Pihak berkuasa sebelum ini mengumumkan angka kematian sembilan orang tetapi tidak menyatakan sama ada itu termasuk suspek penembak.Penyiasat berkata dua pengawal keselamatan dan dua guru adalah antara mangsa, sambil menambah bahawa penyerang "membunuh diri".Menurut penyiasat, "dia memakai baju hitam dengan simbol Nazi dan balaclava" dan tidak membawa sebarang ID.Gabenor wilayah Alexander Brechalov mengesahkan terdapat korban dan mangsa cedera dalam kalangan kanak-kanak, katanya dalam satu rakaman video di luar sekolah di Izhevsk.Kelihatan anggota penyelamat dan perubatan di tempat krejadian masuk ke dalam kawasan sekolah dengan pengusung kecemasan.Kementerian kesihatan Rusia berkata 14 pasukan ambulans di tempat kejadian untuk membantu mangsa yang cedera, lapor agensi berita.Brechalov mengisytiharkan tempoh berkabung di rantau itu sehingga Khamis.

(Gambar dikeluarkan oleh Jawatankuasa Penyiasatan Rusia menunjukkan penyiasat memeriksa mayat suspek lelaki bersenjata yang disyaki melakukan serangan tembakan/AFP)

Izhevsk sebuah bandar dengan 630,000 penduduk ialah ibu kota wilayah Republik Udmurt Rusia, terletak sekitar 1,000 kilometer (620 batu) di timur Moscow.Serangan itu berlaku hanya beberapa jam selepas seorang lelaki melepaskan tembakan dan mencederakan seorang pegawai pengambilan pekerja di pusat pendaftaran di Siberia.Kejadian tembak di sekolah kali terakhir berlaku di Rusia adalah pada April membabitkan seorang lelaki bersenjata melepaskan tembakan di sebuah tadika di wilayah Ulyanovsk tengah, menyebabkan seorang guru dan dua kanak-kanak maut.Penembak, yang disifatkan sebagai "sakit mental", kemudian ditemui mati, dilaporkan menembak dirinya sendiri.- AFP


Usaha selamatkan bumi: Kapal angkasa NASA akan rempuh asteroid

HOUSTON, 26 September- Agensi Aeronautik dan Angkasa Lepas (NASA) akan menghentam dengan sengaja asteroid menggunakan kapal angkasa tepat jam 7.14 malam ini (waktu tempatan) (7.14 pagi esok waktu Malaysia) iaitu misi pertama bertujuan melindungi Bumi.Projek yang dikenali Ujian Pengalihan Asteroid Berganda (DART) itu, dengan sengaja akan menjatuhkan kapal angkasa berkenaan untuk melihat sama ada tindakan pemesongan itu mampu menghalang potensi asteroid daripada memusnahkan planet."Ia usaha yang sangat rumit. Apa yang kami mahu lakukan ialah menggunakan sebanyak mungkin tenaga daripada DART untuk menggerakkan asteroid,” kata ahli astronomi Alan Fitzsimmons, ahli pasukan penyiasat NASA Dart, dalam temu bual, lapor Agensi Anadolu (AA).Misi DART dilancarkan November lepas dari Pangkalan Angkatan Angkasa Vandenberg di California.Pada Isnin, para pengawal misi akan menetapkan kapal angkasa terbabit untuk mengemudi sendiri di angkasa lepas pada jarak 6.5 juta batu (10.5 juta kilometer) dari Bumi. Kamera khas dari kapal angkasa akan merakam perlanggaran kosmik yang tidak pernah dilihat sebelum ini."DART mengubah fiksyen sains menjadi fakta sains, dan merupakan bukti proaktif dan inovasi NASA untuk manfaat semua."Ujian ini akan membantu membuktikan kaedah yang berdaya maju bagi melindungi planet kita daripada asteroid berbahaya sekiranya ia dikesan menuju ke Bumi," kata Pentadbir NASA Bill Nelson dalam satu kenyataan.Matlamat utama NASA adalah untuk melihat sama ada ia boleh memesongkan laluan asteroid secara manual daripada kemungkinan berlanggar dengan bumi.

(Ilustrasi kapal angkasa DART terbang ke arah asteroid Dimorphos dan Didymos/AFP)

"Jika kita berusaha, kita sebenarnya boleh mencegahnya. Itu berbeza dengan kebanyakan bencana alam berskala besar yang lain," kata ketua saintis di Planetary Society, Bruce Betts, dalam satu temu bual.Kapal angkasa DART akan menyasarkan batu angkasa gergasi (diameter 525 kaki/160 m) yang dipanggil Dimorphos pada kelajuan 15,000 bt sejam (24,140 km sejam). Matlamat NASA bukan untuk melenyapkan asteroid, namun mahu melihat sama ada perlanggaran itu boleh mengubah orbit batu angkasa.Menurut agensi angkasa AS, belum ada asteroid lebih besar daripada 450 kaki (137 m) melintang dikenal pasti mempunyai peluang besar untuk menghentam planet ini dalam tempoh 100 tahun akan datang.Oleh itu, walaupun misi DART gagal, saintis akan memperoleh maklumat penting daripada eksperimen ini yang boleh melindungi bumi suatu hari nanti."Jika ia tidak mengena sasaran, kita masih dapat kumpul data. Itu sebab kami buat ujian ini. Kami mahu melakukannya sekarang dan bukannya menunggu sehingga wujud keperluan sebenar,” kata Andrea Riley dari Pejabat Penyelarasan Pertahanan Planet NASA pada sidang akhbar.-BERNAMA


Lima anggota penyelamat terbunuh susulan taufan Noru di Filipina

SAN ILDEFONSO, 26 September- Lima anggota penyelamat terbunuh ketika menjalankan operasi menyelamat mangsa banjir susulan taufan paling kuat melanda Filipina pada tahun ini.

Pihak berkuasa mengesahkan, ia kes kematian pertama dalam kejadian taufan kali ini.

Taufan pada Ahad sehingga Isnin yang melanda Pulau Luzon itu membawa angin kencang dan hujan lebat, menyebabkan banyak pokok tumbang dan banjir di kawasan rendah.

Bagaimanapun, setakat ini tiada laporan diterima mengenai kerosakan serius.

Ke semua lima anggota penyelamat itu terbunuh ketika berada di San Miguel dalam wilayah Bulacan, yang terletak berhampiran ibu negara Manila.

“Pihak berkuasa telah menugaskan mereka ke kawasan banjir,” kata Leftenan Kolonel Romualdo Andres, Ketua Polis San Miguel.

Menurut Andres, ketika kejadian mereka sedang mengharungi air banjir, namun secara tiba-tiba tembok di laluan mereka runtuh, menyebabkan mangsa dihanyutkan arus deras.

(Penduduk mengharungi air banjir selepas taufan Noru melanda San Ildefonso, wilayah Bulacan pada 26 September 2022/AFP)

Filipina sememangnya kerap dilanda ribut kuat, dan para saintis telah memberi amaran akan risiko kejadian lebih kuat apabila suhu dunia semakin panas kesan perubahan iklim.

Taudan Noru melanda negara kepulauan itu pada Ahad selepas peningkatan “intensiti taufan” yang tidak pernah berlaku sebelum ini, kata peramal cuaca negeri.

Noru mendarat di kawasan kira-kira 100 kilometer timur laut Manila, kawasan padat penduduk dan selepas itu menjadi semakin lemah ketika melintasi kawasan banjaran, gunung, ladang kelapa dan kawasan padi.

Sebelum taufan membadai, hampir 75,000 penduduk telah dipindahkan selaras amaran agensi meteorologi tempatan bahawa hujan lebat berisiko menyebabkan "banjir serius" di kawasan rendah dan terdedah, selian mencetuskan tanah runtuh dan memusnahkan tanaman.

Namun pagi ini, tidak ada tanda-tanda kerosakan serius yang dibimbangi penduduk, berlaku.

“Kami telah bersedia atas semua ini,” Kata Presiden Ferdinand Marcos Jr. ketika taklimat bersama agensi bencana negara.

“Anda mungkin merasakan bahawa kami telah bertindak keterlaluan.” -AFP


Berlian 'Fortune Pink' jarang ditemui dilelong di Geneva

(Berlian merah jambu yang dijangka mencecah harga sehingga AS$35 juta (RM161 juta)pada lelongan Christie’s di Geneva November ini/AFP)

GENEVA, 26 September- Batu permata gergasi yang sangat jarang ditemui, Fortune Pink, akan dilelong di Geneva pada November ini dan dijangka diberi harga bidaan sehingga AS$35 juta (RM161 juta).Syarikat lelongan Christie's hari ini berkata berlian seberat lebih 18 karat berwarna cerah itu adalah berlian merah jambu berbentuk buah pir terbesar yang pernah ditawarkan untuk lelongan.Berlian itu, pertama kali dilelong pada 8 November, dianggarkan bernilai antara AS$25 juta (RM115 juta) dan AS$35 juta.Batu permata berbentuk titisan air berwarna merah jambu berkilauan, dipasang pada cincin dan diapit berlian putih besar di kedua-dua sisinya, memiliki berat 18.18 karat.Christie's memaklumkan, angka itu dianggap sebagai batu bertuah di Asia, di mana ia melambangkan dan dianggap dapat memberi kemakmuran kepada pemiliknya.Sehubungan itu berlian berkenaan dijangka 'menarik minat pengumpul batu dari seluruh dunia."Dengan berat 18.18 karat, berat itu sebenarnya membawa tuah kepada pemilik baharu," kata pakar barang kemas kanan Christie's, Angela Berden, kepada AFP."Ia adalah batu yang cantik, sangat jarang untuk menemukan berlian merah jambu, berlian merah jambu terang, sebesar ini.

(Batu permata berbentuk titisan air berwarna merah jambu berkilauan, dipasang pada cincin dan diapit berlian putih besar di kedua-dua sisinya, memiliki berat 18.18 karat/AFP)

"Ketepuan warna batu ini sangat sukar ditemui di alam semula jadi dan apabila anda menemukan kristal dengan berat itu, beserta warna sepertinya, ia sangat jarang berlaku."Saya tidak tahu di mana untuk mencari permata yang lain seperti ini buat masa sekarang," katanya.Walaupun 'Fortune Pink' adalah berlian berbentuk pir merah jambu terang yang terbesar untuk dilelong, berlian merah jambu berbentuk kusyen adalah paling besar pernah dilelong sebelum ini.Pada 2018, Christie's menjual Winston Pink Legacy seberat 18.96 karat, meraih lebih AS$50 juta (RM230 juta), harga per karat tertinggi pernah dibayar untuk batu seumpamanya.Sementara itu, berlian gergasi Raj Pink, dengan berat penuh 37.3 karat, gagal dijual pada lelongan Sotheby setahun sebelumnya, di mana ia dianggarkan bernilai sehingga AS$30 juta (RM138 juta). -AFP


Pemimpin sayap kanan Giorgia Meloni dahului pilihan raya Itali

ROM, 26 September- Keputusan awal pilihan raya umum Itali menyaksikan pemimpin sayap kanan Itali, Giorgia Meloni mendahului dengan memperoleh 26.39% undi.Dalam ucapan sulungya selepas pengundian, Meloni berkata rakyat Itali telah menghantar "isyarat yang sangat jelas bahawa mereka mahukan Brothers of Italy (Fdl)."“Di saat anda mahu menjadi sebahagian daripada sejarah, anda perlu memahami tanggungjawab terhadap berjuta-juta orang, Itali telah memilih kami dan kami tidak akan mengkhianatinya,” katanya.FdI dijangka memenangi pilihan raya selepas mendahului dengan 26.39%, memetik keputusan awal dikeluarkan Agensi Berita Itali (ANSA).Dalam pilihan raya 2018, Meloni sekadar memperoleh empat peratus undi.Meloni bakal menjadi perdana menteri wanita pertama Itali dan pemimpin sayap kanan pertama menerajui negara itu sejak Perang Dunia II.Pilihan raya awal diadakan selepas Presiden Sergio Mattarella membubarkan Parlimen pada Julai dan meminta agar pilihan raya diadakan pada 25 September, sekali gus menandakan kerajaan pimpinan Perdana Menteri Mario Draghi hanya mampu bertahan setahun setengah.

Hampir 51 juta orang layak mengundi dalam pilihan raya itu, manakala lebih empat juta rakyat Itali yang tinggal di luar negara tidak ketinggalan menunaikan tanggungjawab mereka.Dengan kadar populasi 59 juta, 51% rakyatnya terdiri golongan wanita.Buat kali pertama dalam sejarah Itali, pilihan raya kali ini menyaksikan pengundi berusia 18 tahun ke atas berpeluang mengundi. -AFP


Akan berlaku “malapetaka” jika Rusia guna senjata nuklear - AS

(Setiausaha Negara AS, Antony Blinken pada satu majlis di luar Perhimpunan Agung PBB pada 23 September lalu/AFP)

NEW YORK, 26 September- Amerika Syarikat memberi amaran kepada Rusia akan berlaku “malapetaka" atau bencana jika Moscow menggunakan senjata nuklear dalam pencerobohan di Ukraine. Perkara itu dinyatakan pegawai tinggi White House.

Presiden Rusia, Vladimir Putin telah mengeluarkan kenyataan berbaur ancaman untuk menggunakan senjata nuklear ketika berucap pada Rabu lalu; mengumumkan pengerahan pasukan simpanan berikutan kejayaan Ukraine menguasai semula beberapa kawasan yang dikepung.

Setiausaha Negara, Antony Blinken dalam temu bual yang disiarkan pada Ahad mengesahkan laporan tersebut, bahawa Amerika Syarikat telah menghantar amaran secara peribadi kepada Rusia agar mengelak daripada berlakunya perang nuklear.

“Secara terbuka, kami sudah menyatakan pendirian jelas kepada Rusia, juga secara peribadi supaya menghentikan cakap-cakap mengenai senjata nuklear,” kata Blinken kepada program CBS News “60 Minutes” di sini, di luar acara Perhimpunan Agung Pertubuhan Bangsa Bersatu (UNGA).

“Adalah amat penting untuk Moscow mengetahui dan mendengar daripada kami akan kemungkinan kesan atau akibat yang ‘mengerikan’. Kami sudah menyatakannya dengan jelas.” Kata Blinken.

“Sebarang penggunaan senjata nuklear akan mewujudkan kesan bencana.”

(Menteri Luar Rusia, Sergei Lavrov ketika berucap pada Perhimpunan Agung PBB ke -77 disini pada 24 September 2022/AFP)

Dalam temu bual berasingan, Penasihat Keselamatan Presiden Joe Biden, Jake Sullivan menyatakan bahawa Amerika Syarikat telah memberi amaran pada "tahap yang sangat tinggi" kepada Rusia tentang "kesan bencana" jika berkeras untuk menggunakan senjata nuklear.

AS dan sekutunya akan “bertindak balas dengan tegas” kata kata Sullivan ketika ditanya isu berkaitan dalam program CBS - "Face the Nation".

“Kami sudah menyatakan dengan jelas dan spesifik tentang apa yang bakal berlaku.”

Rusia dan AS merupakan kuasa nuklear terbesar dunia namun seolah-olah terpisah daripada ancaman berkaitan termasuk kemusnahan planet juga doktrin tentera yang membenarkan penggunaan senjata nuklear semasa di medan perang untuk memaksa musuh berundur.

Menteri Luar Rusia Sergei Lavrov ditanya semasa sidang media di PBB pada Sabtu mengenai reaksi Putin, dan berkata bahawa doktrin Moscow "adalah dokumen terbuka.”

Tidak ada negara yang telah menggunakan senjata nuklear di medan perang, kecuali Amerika Syarikat pada tahun 1945, apabila mereka ingin memusnahkan bandar Hiroshima dan Nagasaki, Jepun menyebabkan lebih 200,000 orang terbunuh.

Selepas serangan itu imperial Jepun menyerah kalah, sekali gus menamatkan Perang Dunia ke-2. –AFP


PM Sepanyol Pedro Sanchez positif COVID-19

MADRID, 26 September- Perdana Menteri Sepanyol Pedro Sanchez semalam disahkan positif COVID-19 selepas kembali dari New York.Menerusi akaun Twitternya, Sanchez berkata beliau terpaksa membatalkan dua program yang sepatutnya dihadirinya dan akan bekerja seperti biasa dengan mengambil langkah berjaga-jaga.Sanchez kembali ke Sepanyol pada Jumaat selepas berada di New York selama seminggu.Beliau turut berucap di Perhimpunan Agung Pertubuhan Bangsa-Bangsa Bersatu (UNGA) pada Khamis di New York.Pada Rabu, beliau bertemu dengan Bill Gates dan Melinda Gates serta menganjurkan majlis yang dihadiri pemimpin-pemimpin global, termasuk perdana menteri Barbados dan presiden Chile.

Sanchez turut menghadiri majlis makan malam dihoskan oleh Presiden Amerika Syarikat (AS) Joe Biden dan isterinya Jill Biden di American Museum of Natural History.Turut hadir pada majlis makan malam itu, Presiden Turkiye Recep Tayyip Erdogan dan isterinya Emine Erdogan. -AFP


Menteri Kewangan Pakistan letak jawatan

NEW DELHI, 26 September- Miftah Ismail yang sebelum ini dilantik sebagai Menteri Kewangan di bawah kerajaan pimpinan Perdana Menteri Pakistan Shehbaz Sharif, mengumumkan peletakkan jawatannya."Saya telah meletak jawatan secara lisan sebagai menteri kewangan. Saya akan mengemukakan surat peletakan jawatan secara rasmi apabila tiba di Pakistan."Satu penghormatan untuk berkhidmat sebanyak dua kali sebagai menteri kewangan,” kata Miftah menerusi Twitter semalam.Ahli perniagaan berusia 57 tahun itu sebelum ini mengetuai Kementerian Kewangan pada 2018.Miftah membuat pengumuman itu selepas beliau dan Shehbaz mengadakan pertemuan dengan bekas perdana menteri Nawaz Sharif yang juga ketua Liga Muslim Pakistan-Nawaz (PML-N) di Britain.

Nawaz, abang Shehbaz, tinggal di London sejak November 2019 untuk menjalani rawatan perubatan di luar negara.Kerajaan campuran pimpinan Shehbaz yang baharu berusia lima bulan sedang berdepan beberapa masalah ekonomi, termasuk kadar inflasi yang meningkat, rizab pertukaran asing semakin berkurangan dan membina semula infrastruktur yang musnah akibat banjir baru-baru ini. -BERNAMA


Saham Tokyo dibuka lebih rendah selepas penjualan global

TOKYO, 26 September- Saham Tokyo dibuka lebih rendah hari ini selepas hujung minggu panjang yang menyaksikan penjualan global dengan pelabur dijangka kekal "mengambil risiko" untuk beberapa lama.

Penanda aras indeks Nikkei 225 turun 1.44% atau 392.37 mata kepada 26,761.46 pada awal dagangan, manakala indeks Topix yang lebih luas susut 1.34% atau 25.66 mata kepada 1,890.46.

Dolar berada pada 143.58 yen, meningkat daripada 143.31 yen pada Jumaat di New York.

Pasaran Tokyo berada di bawah tekanan baharu kerana ia ditutup pada hari Jumaat untuk cuti kebangsaan, kehilangan peluang untuk menjejaki kerugian saham AS pada sesi Khamis dan Jumaat.

Pelabur memantau dengan teliti kempen agresif Rizab Persekutuan AS untuk menaikkan kadar faedah bagi memerangi inflasi dengan kebimbangan bahawa usaha berlebihan boleh menjejaskan ekonomi.

"Untuk jangka masa terdekat, pasaran bimbang tentang risiko ini. Pasaran dilihat berkemungkinan akan terus jatuh," kata Rakuten Securities dalam satu nota.

Pegawai Fed telah berhujah bahawa kesakitan jangka pendek tidak seharusnya menghalang mereka daripada mengambil tindakan untuk mengelakkan masalah jangka panjang.

Dasar mereka berbeza dengan ketara daripada Bank of Japan yang berpegang pada dasar monetari yang sangat mudah untuk melindungi ekonomi yang rapuh.

Perbezaan dasar telah menyebabkan yen jatuh, meningkatkan kos import seperti tenaga dan makanan untuk keluarga dan perniagaan Jepun.

Tetapi, jika ekonomi AS berjaya mengelak kemelesetan, "kami menjangkakan pemulihan Jepun akan berterusan," kata Rakuten.

"Kami percaya penyusutan yen dan pembukaan semula ekonomi (dengan menghapuskan sekatan COVID-19) seharusnya menyumbang kepada pemulihan permintaan domestik dan pendapatan korporat," kata broker itu.

"Sebaik pendaratan lembut untuk ekonomi AS menjadi mungkin, purata Nikkei dijangka kembali ke arah laluan menaik," tambahnya.

Antara saham utama, pemaju tenaga Inpex menjunam 6.16% kepada 1,416 yen. Advantest yang membuat kit ujian untuk semikonduktor jatuh 2.99% kepada 7,130 yen. Toyota turun 2.47% kepada 1,978 yen.

Kumpulan Sony jatuh 3.87% kepada 9,680 yen. -AFP


Petani Palestin jumpa lantai mozek era Byzantine

(Mozek Byzantine dari abad ke-5 hingga ke-7 ditemui seorang petani Palestin/AFP)

GAZA, 25 September- Sebuah tapak yang dihiasi lantai mozek dari era Byzantine telah dijumpai secara tidak sengaja pada Jumaat apabila seorang petani Palestin mengorek tanah untuk menanam pokok-pokok baharu di ladang yang diusahakannya. Salman al-Nabahin menemuinya kira-kira enam bulan lalu ketika membuat kerja di ladang pokok zaitunnya di khemah pelarian Bureij, kira-kira satu kilometer dari sempadan Israel.  Lantai mozek itu menunjukkan variasi motif burung dan haiwan lain dalam pelbagai warna yang masih dalam keadaan baik berdasarkan usianya. Mozek itu "dalam keadaan pemuliharaan yang sempurna", kata ahli arkeologi Perancis Rene Elter, seorang penyelidik Sekolah Alkitab dan Arkeologi Perancis."Ia adalah kerja yang berkualiti tinggi, mereka menggunakan bahan yang pastinya agak mahal," kata Elter.Beliau berkata mozek itu mungkin menghiasi lantai sebuah gereja atau vila peribadi.Mozek itu adalah yang terbaru dalam siri penemuan arkeologi Byzantine di Gaza dalam beberapa tahun kebelakangan ini.- AFP

(Seorang lelaki menggunakan berus untuk membersihkan mozek Byzantine /AFP)


Burger cengkerik menu eksotik di Thailand

BANGKOK, 25 September- Makanan eksotik, cengkerik semakin mendapat tempat di hati penduduk Thailand apabila sebuah restoran terkemuka di Bangkok telah berjaya membuat kelainan, dengan melakukan inovasi hidangan berasaskan serangga berkenaan untuk pelanggan.  Diambil terus dari ladang, restoran berkenaan bukan sahaja menyajikan menu burger, malah hidangan istimewa lain seperti sosej, bebola, biskut dan bar tenaga turut menjadi pilihan pelanggan. Pasaran serangga yang boleh dimakan dijangka berkembang menjadi industri global bernilai bilion dolar pada tahun mendatang dan menjadi alternatif kepada daging.“Cengkerik tidak perlu berada di gerai penjual jalanan yang hanya dihidangkan dengan kicap,” kata Poopipat Thiapairat, pemilik bersama Restoran Bounce Burger.Beliau turut menambah, "semuanya mungkin, ia boleh menjadi burger, roti, biskut lembut atau perasa paprika yang digunakan untuk perasa kentang goreng."Antara tarikan terbesar penternakan kriket ialah impak alam sekitar jauh lebih rendah daripada menternak lembu atau babi.

(Penternakan cengkerik di salah sebuah ladang di Thailand)

Satu kajian pada 2017 menunjukkan, pelepasan karbon bagi penternakan adalah sebanyak 89% berbanding penternakan serangga.Walaupun beberapa bahagian di dunia kini baru menemui faedahnya, Thailand sudah mempunyai beribu-ribu ladang serangga.Kebanyakan ladang tersebut memenuhi keperluan makanan haiwan, tetapi sesetengahnya kini tertumpu pada serangga yang boleh dimakan oleh manusia seperti Ladang Kriket R&D Bricket, yang dibina pada 2019.Di pinggir Bangkok, sebuah ladang membekalkan 160 kilogram cengkerik setiap bulan terus ke dapur Bounce bagi memenuhi permintaan pelanggan.Jelas pengarah urusan Thanaphum Muang-Ieam, "proses itu dikawal dengan teliti, serangga tersebutakan dibasuh kemudian dituai untuk tujuan penyediaan makanan." Manakala untuk burger, cengkerik diletakkan di bahagian atas dan untuk rasa yang lebih manis, chef Bounce menggunakan serbuk yang diambil daripada serangga yang dibakar.Seorang pelanggan, Anut Sottthibandhu berusia 53 tahun berkata, "rasanya sedap, sosnya sebati dengan bau cengkerik," komennya sambil mengunyah burger itu.“Saya tidak rasa seperti ada serangga dalam burger saya,” tambahnya sambil tersengih.- AFP


Tulang manusia berusia 1.4 juta tahun ditemukan di Burgos, Sepanyol

BURGOS (SEPANYOL), 25 September-  Tengkorak berusia 1.4 juta tahun, fosil manusia tertua pernah ditemukan di benua Eropah dan dipercayai mampu mengubah pengetahuan mengenai prasejarah manusia, menurut saintis yang terlibat dalam penemuan itu."Kami masih belum mengetahui spesies manusia pertama berdasarkan penemuan itu," ahli arkeologi Aurora Martin, yang juga penyelaras am Muzium Evolusi Manusia di Burgos, utara Sepanyol, memberitahu Agensi Anadolu.Tulang-tulang itu, ditemukan di dalam gua di tapak penggalian Sierra de Atapuerca berhampiran Burgos pada akhir Jun, dianggap "satu kejayaan yang akan membantu menulis kembali sejarah evolusi manusia.”"Sehingga 1994, diketahui bahawa tiada spesies manusia purba di Eropah sehingga 500,000 tahun dahulu. “Sekarang terdapat bukti kewujudan manusia pada 1.4 juta tahun dahulu. Dalam erti kata lain, kita menolak evolusi manusia di Eropah pada satu juta tahun lepas."Penemuan baharu itu,  merupakan tengkorak satu spesies, yang digali pada musim panas 2022, dan dipercayai berusia 1.4 juta tahun. “Hal ini membuka lembaran baharu untuk pelbagai persoalan."Kami akan cuba mencari jawapan kepada persoalan ini, tetapi semuanya akan dilakukan selepas penyelidikan. Kami tidak boleh memberikan jawapan sekarang,” katanya.Tapak Atapuerca dijumpai semasa pembinaan kereta api pada akhir abad ke-19, dan penggalian pertama bermula pada 1976.Fosil manusia tertua pernah ditemukan di benua Eropah sebelum ini ialah pada 2007, yang berusia 1.2 juta tahun.Menurut laporan fosil manusia dan haiwan Zaman Batu Purba yang ditemukan di Atapuerca, Tapak Warisan Dunia itu kini dipamerkan di Muzium Evolusi Manusia di Burgos.- BERNAMA

(Para penyelidik di tapak Atapuerca, di mana fosil dan alat batu manusia terawal ditemui/ AncientPages.com)


Biden mungkin tidak hadir mesyuarat minggu pemimpin ekonomi APEC

(Presiden AS Joe Biden menaiki Marine One di Fort McNair di Washington/AFP)

BANGKOK, 25 September- Presiden Amerika Syarikat (AS) Joe Biden kemungkinan tidak akan menghadiri Mesyuarat Minggu Pemimpin Ekonomi (AELW) Kerjasama Ekonomi Asia Pasifik (APEC) ke-29 di Bangkok pada November. Bagaimanapun, Thailand dan AS sedang menyelaras usaha agar Biden dapat menghadiri mesyuarat berkenaan.Ketua Pengarah Jabatan Penerangan Thailand dan jurucakap Kementerian Luar Tanee Sangrat mengesahkan bahawa "ada majlis perkahwinan di Rumah Putih"."Presiden melihat kepentingan APEC, justeru Thailand dan AS sedang menyelaras usaha agar Presiden dapat menghadiri mesyuarat di Bangkok," katanya.Sebelum ini, media tempatan Thai PBS melaporkan Biden tidak akan menghadiri mesyuarat pemimpin APEC di Bangkok kerana "urusan keluarga".Rumah Putih dilaporkan telah memaklumkan kepada Kedutaan Thailand di Washington DC bahawa Naib Presiden Kamala Harris akan mewakili Biden ke mesyuarat yang dijadual berlangsung pada 18 hingga 19 November itu.Harris akan ke Bangkok dan menghadiri sidang kemuncak itu selama dua hari.Laporan itu menyebut Biden akan menyertai sidang kemuncak G20 di Bali pada 15 hingga 16 November.- BERNAMA

(Kamala Harris di Bangunan Pejabat Eksekutif Eisenhower di Washington/AFP)


Polis Sri Lanka serbu protes rakyat

(Penunjuk perasaan antikerajaan bergelut dengan polis semasa tunjuk perasaan di Colombo/ AFP)

COLOMBO, 25 September- Polis Sri Lanka terpaksa menyuraikan ratusan penunjuk perasaan semalam, sehari selepas langkah mengekang hak berprotes sebagai tindak balas kepada pergolakan berbulan-bulan yang tercetus akibat kemelesetan ekonomi.Presiden Ranil Wickremesinghe dikatakan mengenakan tindakan keras terhadap aktivis yang memaksa bekas presiden yang digulingkan, Gotabaya Rajapaksa, meninggalkan negara dan meletak jawatan pada Julai lalu, sewaktu kemuncak krisis negara.Pegawai yang memakai peralatan antirusuhan menyekat perarakan pelajar beberapa jam selepas kerajaan mengisytiharkan pusat bandar sebagai 'zon keselamatan tinggi' dan melarang bantahan di sekitarnya.Polis turut bertindak melepaskan gas pemedih mata dan meriam air untuk menyuraikan penunjuk perasaan yang menuntut pembebasan rakan aktivis yang ditahan di bawah undang-undang anti keganasan yang zalim.Saksi juga melihat polis menahan puluhan peserta yang terlibat.

(Penunjuk perasaan antikerajaan mengambil bahagian dalam perarakan protes di Colombo/ AFP)

Jumaat lalu, Wickremesinghe mengarahkan pengharaman semua demonstrasi dan protes berhampiran institusi utama, termasuk pejabatnya dan rumah pegawai tinggi tentera.Persatuan peguam berpengaruh Sri Lanka mengecam larangan itu dan berkata, ia menjejaskan kebebasan bersuara dan hak berhimpun.Dalam satu kenyataan, mereka berkata arahan itu 'bertujuan untuk menyekat kebebasan warganegara dengan ketara tanpa sebarang asas munasabah atau undang-undang.Sri Lanka mengalami kekurangan makanan dan bahan api yang teruk selama berbulan-bulan, dihimpit inflasi yang berterusan selepas kehabisan mata wang asing untuk membiayai import penting tahun ini.Kemuncak pergolakan menyebabkan ribuan orang menyerbu kediaman Rajapaksa dan memaksanya meninggalkan negara itu.Kerajaan juga gagal membayar hutang asingnya sebanyak AS$51 bilion (RM233.52 bilion) dan kini sedang memuktamadkan langkah penyelamatan Dana Kewangan Antarabangsa.Tidak lama selepas Wickremesinghe mengambil alih kuasa, tentera mula menyerbu tapak protes di luar pejabat presiden dan menahan ratusan orang yang menyertai demonstrasi.Polis berkata, tiga pemimpin pelajar ditahan di bawah undang-undang antikeganasan, manakala selebihnya dibebaskan dengan ikat jamin.Rajapaksa pulang ke tanah air awal bulan ini dan hidup di bawah perlindungan kerajaan walaupun ada desakan untuk mendakwanya atas kekejaman yang dilakukan ketika perang saudara yang panjang di Sri Lanka serta rentetan dakwaan rasuah sewaktu memegang jawatan. - AFP


CEO Pfizer dijangkiti COVID-19 kali kedua

(Ketua Pegawai Eksekutif Pfizer, Albert Bourla/ REUTERS)

AMERIKA SYARIKAT, 25 September- Ketua Pegawai Eksekutif (CEO) Pfizer, Albert Bourla, memaklumkan dia disahkan dijangkiti COVID-19 untuk kali yang kedua."Saya berasa sihat dan bebas simptom," kata Bourla dalam satu kenyataan.Bourla, 60, pada Ogos lalu dijangkiti virus itu dan mendapatkan rawatan antiviral COVID-19 syarikat terbabit, Paxlovid.Paxlovid adalah ubat antivirus yang digunakan untuk merawat pesakit berisiko tinggi seperti pesakit yang lebih tua.Bourla menerima empat dos vaksin COVID-19 yang dibangunkan oleh Pfizer dan kongsi Jermannya, BioNTech.Katanya, beliau masih belum lagi mengambil dos penggalak bivalen baharu.Dibangunkan oleh Moderna dan pasukan Pfizer dan BioNTech, dos bivalen baharu itu bertujuan untuk menangani subvarian BA.5 dan BA.4 yang masing-masing membentuk 84.8 peratus dan 1.8 peratus daripada semua varian yang menular di Amerika Syarikat berdasarkan data terkini."Saya belum mendapat penggalak bivalen baharu kerana saya mengikuti garisan panduan CDC untuk menunggu tiga bulan sejak dijangkiti COVID-19 untuk kali kedua," katanya.

Ogos lalu, FDA membenarkan penggunaan dos penggalak terbaru Pfizer dan Moderna yang menyasarkan subvarian BA.4 dan BA.5 Omicron yang dominan.Sebuah agensi kesihatan persekutuan berkata, minggu ini lebih 25 juta dos bivalen sudah dihantar, kebanyakannya terdiri daripada Pfizer-BioNTech kerana pengeluaran vaksin Moderna semakin meningkat. - REUTERS


Taufan Noru mengganas di Filipina, penduduk diarah pindah

(Anggota pasukan penyelamat Filipina menyediakan bot getah dan jaket keselamatan bagi menghadapi Taufan Noru/AFP)

MANILA, 25 September- Taufan Noru melanda Filipina Ahad dan membadai pulau utama Luzon yang padat dengan penduduk, sekali gus memaksa pemindahan komuniti pantai ke tempat lebih selamat, kata pihak berkuasa.Taufan kategori tiga itu dengan kelajuan angin maksimum pada 195 kilometer sejam, kata peramal cuaca negeri.Ribut itu, yang paling kuat melanda Filipina tahun ini, dijangka mendarat sekitar 80 kilometer ke timur laut ibu kota Manila yang luas pada sebelah petang waktu tempatan."Kami telah meminta penduduk yang tinggal di zon bahaya untuk mematuhi arahan pemindahan sekiranya perlu," kata Ketua Polis Negara Filipina Jeneral Rodolfo Azurin.Filipina kerap dilanda ribut, dan para saintis telah memberi amaran perubahan iklim yang semakin panas menjadikan taufan semakin kuat.

(Anggota pasukan penyelamat Filipina bersedia di pejabat mereka di Quezon City/AFP)

Peramal cuaca Robb Gile berkata, "peningkatan mendadak Noru ketika menghampiri daratan belum pernah berlaku sebelum ini". Agensi meteorologi itu berkata kelajuan anginnya meningkat sebanyak 90 kilometer sejam dalam masa 24 jam."Taufan diibaratkan seperti enjin, ianya memerlukan bahan api dan ekzos untuk berfungsi," kata Gile."Dalam kes Karding, ia mempunyai bahan api yang baik kerana mempunyai banyak perairan suam di sepanjang laluannya dan keadaan atmosfera juga baik, jadi ia adalah punca untuk menghasilkan letupan," katanya.Di Manila, kakitangan kecemasan bersiap sedia menghadapi kemungkinan angin kencang dan hujan lebat melanda bandar yang mempunyai lebih 13 juta penduduk itu.Pemindahan paksa telah bermula di beberapa kawasan berisiko tinggi di ibu negara, kata pihak berkuasa.Merujuk kepada Wilayah Ibu Kota Negara, "NCR bersedia. Kami hanya menunggu dan berharap taufan ini tidak akan melanda," kata Romulo Cabantac, pengarah wilayah bagi pejabat pertahanan awam.-AFP


Malaysia kemuka cadangan buka pejabat UN-Habitat di Kuala Lumpur

NEW YORK, 25 September- Malaysia telah mengemukakan cadangan pembukaan pejabat UN-Habitat di Kuala Lumpur kepada Setiausaha Agung Pertubuhan Bangsa Bersatu (PBB), Antonio Guterres.Cadangan itu disampaikan sendiri oleh Perdana Menteri, Datuk Seri Ismail Sabri Yaakob ketika pertemuan dengan Guterres di ibu pejabat badan dunia itu di New York.Sekiranya dipersetujui, pejabat tersebut akan menjadi hab UN-Habitat di Asia Tenggara.Jelas Perdana Menteri, memandangkan UN-Habitat tertumpu kepada proses pembandaran, sebuah pejabat perlu ditubuhkan di rantau Asean yang sedang pesat membangun."Kita tawarkan diri kita, orang lain tak tawar, jadi kita mendahului negara lain tapi bukan satu yang mudah sebab ia perlu persetujuan negara-negara Asean lain. Jadi ni pandangan dari kita dan perlu bawa juga ke negara-negara Asean untuk kelulusan, kita akan tengok berapa kos dan sebagainya sebab UN-Habitat ini pun dapat bantuan negara anggota," katanya.

Lokasi pejabat UN-Habitat di Malaysia wajar dipertimbangkan ketika ia diketuai oleh Pengarah Eksekutif, Datuk Seri Maimunah Mohd Sharif yang mencipta sejarah sebagai rakyat Malaysia pertama mengetuai pertubuhan tersebut.


Korea Utara lancar peluru berpandu balistik

SEOUL, 25 September-Korea Utara melancarkan peluru berpandu balistik yang tidak dikenali ke Laut Timur, kata tentera Korea Selatan, hanya beberapa hari selepas kapal pengangkut Amerika Syarikat (AS) berkuasa nuklear tiba sebelum latihan bersama."Korea Utara melepaskan peluru berpandu balistik yang tidak dikenali," kata Ketua Turus Bersama Seoul hari ini tanpa memberikan sebarang butiran lanjut.Pelancaran itu, sebahagian daripada rekod ujian senjata oleh Korea Utara, juga dibuat selepas laporan menunjukkan Pyongyang mungkin sedang bersedia untuk menembak peluru berpandu balistik yang dilancarkan kapal selam.Pegawai pantai Jepun juga mengesahkan kemungkinan pelancaran peluru berpandu balistik, memetik maklumat daripada Kementerian Pertahanan Tokyo dan memberi amaran kepada kapal supaya berhati-hati."Kapal-kapal silat berhati-hati untuk maklumat baharu dan jika anda ternampak sebarang objek asing, jangan dekati mereka tetapi maklumkan kepada pengawal pantai," kata pengawal pantai itu.Penyiar awam Jepun, NHK berkata objek itu kelihatan jauh di luar zon ekonomi eksklusif Jepun.Jumaat lalu, kapal USS Ronald Reagan berkuasa nuklear dan beberapa kapal lain berlabuh di bandar pelabuhan selatan Busan, sebahagian daripada usaha Seoul dan Washington untuk mempunyai lebih banyak aset strategik AS yang beroperasi di rantau itu.

Presiden Korea Selatan, Yoon Suk-yeol, berikrar untuk meningkatkan latihan ketenteraan bersama AS selepas bertahun-tahun gagal diplomasi dengan Korea Utara.Washington adalah sekutu keselamatan utama Seoul dan menempatkan kira-kira 28,500 tentera di Korea Selatan untuk melindunginya daripada Korea Utara.Kedua-dua negara telah lama menjalankan latihan bersama, yang mereka tegaskan sebagai pertahanan semata-mata tetapi Korea Utara melihatnya sebagai latihan untuk pencerobohan.Pegawai Korea Selatan dan AS telah memberi amaran selama berbulan-bulan bahawa pemimpin Korea Utara, Kim Jong Un sedang bersedia untuk menjalankan satu lagi ujian nuklear.Pada Mei lalu, Korea Utara menguji peluru berpandu balistik jarak dekat dari Sinpo, limbungan kapal tentera laut utama di Korea Utara. Rejim terpencil itu telah menguji senjata nuklear enam kali sejak 2006. Yang terakhir dan paling berkuasa pada 2017, yang didakwa oleh Pyongyang sebagai bom hidrogen, mempunyai anggaran hasil sebanyak 250 kiloton.- AFP


Tunjuk perasaan di Rusia, lebih 700 orang ditahan

MOSCOW, 25 September- Pihak berkuasa Rusia menahan lebih 700 penunjuk perasaan, pada Sabtu dalam tunjuk perasaan yang dianjurkan di seluruh negara itu bagi membantah rancangan Presiden Vladimir Putin mengerahkan tentera simpanan dan orang awam ke Ukraine.Menurut kumpulan pemerhati bebas, OVD-Info, sekurang-kurangnya 726 orang ditahan di 32 bandar dengan sebahagian daripadanya ditahan di Moscow.

(Polis menahan seorang lelaki di Saint Petersburg/AFP)

Seorang wartawan AFP menyaksikan pihak polis dalam kumpulan yang besar di kawasan tengah Chistye Prudy di Moscow. Pihak polis juga menahan kira-kira 20 orang.Kebanyakan penunjuk perasaan berjalan secara individu atau dalam kumpulan kecil bagi mengelak daripada dikesan dan ditahan oleh polis.Di bandar kedua terbesar di Rusia, Saint Petersburg, menyaksikan 30 orang ditahan pihak berkuasa.Sejak Putin mengumumkan pengerahan separa tentera pada Rabu lalu, pihak berkuasa Rusia telah menahan lebih 1,300 orang.Rusia mempertahankan prosedur itu pada hari Khamis, dengan mengatakan "ia tidak melanggar undang-undang".Pihak berkuasa Rusia telah bertindak keras terhadap kritikan terhadap operasi ketenteraan di Ukraine, dan menahan beribu-ribu penunjuk perasaan sejak permulaan konflik pada Februari.-AFP


Ribut tropika Noru: Laos keluar Amaran banjir, tanah runtuh

(Hujan lebat dan angin kencang akan menjejaskan wilayah utara dan tengah, termasuk Vientiane, ibu negara Laos/FOTO HIASAN AFP)

VIENTIANE, 25 September- Biro cuaca Laos mengeluarkan amaran kemungkinan tanah runtuh, banjir, angin kencang dan hujan lebat bakal melanda berikutan ribut tropika Noru, lapor Xinhua.

Menurut Jabatan Meteorologi dan Hidrologi di bawah Kementerian Sumber Asli dan Alam Sekitar Laos pada Jumaat, ribut itu menuju ke arah utara Filipina dari Sabtu hingga Ahad, kemudian bergerak ke Vietnam pada Isnin.Ribut itu dijangka tiba di Laos dari Selasa hingga Rabu, membawa hujan sederhana hingga lebat ke seluruh negara.Menurut ramalan biro itu hujan lebat dan angin kencang akan menjejaskan wilayah utara dan tengah, termasuk Vientiane, ibu negara Laos.Pihak berkuasa Laos memberi amaran supaya orang ramai berhati-hati dan menasihatkan penduduk di kawasan berisiko bersiap sedia menghadapi perubahan cuaca yang mendadak.Hujan lebat di Laos pada Ogos mencetuskan banjir yang merosakkan rumah dan infrastruktur serta menenggelamkan ratusan hektar tanah ladang di banyak wilayah dan di Vientiane. -BERNAMA

(Hujan lebat dan angin kencang akan menjejaskan wilayah utaradan tengah, termasuk Vientiane, ibu negara Laos/FOTO HIASAN AFP)


18 maut dalam serangan di masjid Nigeria

ABUJA, 25 September- Sekurang-kurangnya 18 orang terbunuh selepas sebuah masjid di Zamfara, Nigeria diserang penyerang bersenjata, lapor Agensi Anadolu memetik media tempatan pada Sabtu. Penyerang dilaporkan melepaskan tembakan ke arah jemaah yang sedang berkumpul untuk menunaikan solat Jumaat di masjid yang terletak di wilayah Ruwan Jema. Ramai mangsa turut dilaporkan cedera. Jurucakap polis Zamfara Muhammad Shehu mengesahkan kejadian itu namun jumlah sebenar angka korban belum dapat dipastikan. Sejak lima tahu lalu, Zamfara menjadi medan pertempuran antara Fulanis dan puak yang mencari rezeki melalui pertanian.Presiden Nigeria Muhammadu Buhari turut mengharamkan aktiviti perlombongan di negeri itu atas faktor keselamatan.- BERNAMA

(Muhammadu Buhari, Presiden Nigeria berucap pada sesi ke-77 Perhimpunan Agung Pertubuhan Bangsa-Bangsa Bersatu di ibu pejabat PBB di New York City pada 21 September 2022/AFP)


Penguin Maharaja bakal pupus menjelang 2050 -saintis Australia

(Penguin Maharaja (Emperor Penguin)/FB EMPEROR PENGUIN)

CANBERRA, 24 September- Spesies penguin terbesar di dunia, penguin maharaja berdepan kepupusan dalam tempoh 30 tahun, lapor Xinhua, memetik penyelidik Australia.Seorang saintis penyelidikan kanan di Bahagian Antartika Australia (AAD) Barbara Wienecke, mendedahkan bahawa penguin maharaja yang menjadi ikonik boleh mengalami kepupusan menjelang 2050.Penguin maharaja merupakan endemik Antartika dan adalah yang terbesar daripada 18 spesies penguin, yang boleh mencecah ketinggian sehingga 1.3 meter. Haiwan ini yang mempunyai habitat dan membiak di kawasan pulau atau gunung ais itu terdedah kepada kesan perubahan iklim, yang boleh memusnahkan koloninya. "Pada kadar semasa, kepupusan hampir pasti berlaku," lapor News Corp Australia pada Sabtu.Meskipun berada pada senario terbaik dengan kenaikan suhu 1.5 darjah, kajian menunjukkan bahawa kebanyakan koloni akan hampir pupus menjelang 2050. "Ini bermakna koloni-koloni itu telah berkurang begitu banyak,dan sukar untuk pulih kembali." kata Wienecke.

Kesatuan Pemuliharaan Alam Semula Jadi Antarabangsa (IUCN) menyenaraikan penguin maharaja sebagai "hampir terancam", namun ramai pakar menggesa perkara itu diteliti semula pada 2023 untuk "menaikkan statusnya kepada "terancam".Beliau berkata mengurangkan kesan perubahan iklim satu-satunya cara untuk menyelamatkan spesies burung itu, namun mengubah status perlindungannya juga akan meningkatkan kesedaran tentang nasib penguin tersebut.Menyenaraikannya sebagai spesis terancam juga boleh membawa kepada langkah-langkah lain seperti melindungi sumber makanan haiwan itu termasuk krill, ikan sirip dan sotong daripada ditangkap secara berlebihan. -BERNAMA


Mangsa maut bot karam di perairan Syria meningkat kepada 94 orang

(Penyerahan jenazah magsa yang sudah ditemui pada malam Jumaat dihantar melalui lintasan sempadan Arida, sementara yang lain masih menunggu jenazah ahli keluarga mereka/REUTERS)

DAMASCUS, 25 September- Jumlah keseluruhan mangsa maut bot karam di pantai Syria yang membawa pendatang dari Lubnan meningkat kepada 94 orang.Laporan televisyen kerajaan Syria menyebut kejadian berkenaan sebagai satu tragedi mengejutkan dan menggemparkan.Jumlah korban meningkat sejak mayat pertama ditemui pada Khamis. Pesuruhjaya Tinggi Pertubuhan Bangsa-Bangsa Bersatu Bagi Pelarian (UNHCR), Filippo Grandi, menyifatkan bot karam itu sebagai tragedi yang menyayat hati dan pencarian mereka yang masih hilang tetap diteruskan selepas waktu malam.Sekurang-kurangnya 14 mangsa yang terselamat sedang dirawat di hospital di Syria, manakala enam lagi dibenarkan keluar. Dua mangsa masih dalam rawatan rapi di Hospital Al-Basel, lapor agensi berita rasmi SANA Syria sebelum ini.“Jumlah kematian akibat bot yang karam di luar pantai Tartus telah meningkat kepada 94 orang,” kata televisyen kerajaan.Tentera Lubnan berkata bahawa mereka telah menahan seorang warga Lubnan yang mengakui bertanggungjawab melakukan penyeludupan warganya baru-baru ini dari Lubnan ke Itali melalui laut.Lubnan, sebuah negara yang menampung lebih sejuta pelarian daripada perang saudara Syria, telah terperangkap dalam krisis kewangan yang dicap oleh Bank Dunia sebagai salah satu yang paling teruk pada zaman moden.Hampir tiga tahun kejatuhan ekonomi telah menjadikan negara itu sebagai landasan sasaran untuk dituju oleh pendatang.

(Orang ramai mengarak jenazah mangsa tragedi bot pendatang karam di pantai Syriasemasa pengebumiannya di bandar pelabuhan utara Lubnan, Tripoli/ AFP)

150 orang dilaporkan berada di atas bot kecil yang karam di pelabuhan Syria Tartus, kira-kira 50 kilometer (30 batu) di utara Tripoli di Lubnan.Mereka yang berada di atas kapal kebanyakannya warga Lubnan, Syria dan Palestin, dan termasuk kanak-kanak dan warga emas, kata PBB.Keluarga mangsa di Lubnan mengadakan pengebumian hari kedua pada Sabtu selepas penyerahan jenazah magsa yang sudah ditemui pada malam Jumaat dihantar melalui lintasan sempadan Arida, sementara yang lain masih menunggu jenazah saudara mara mereka.Di Tripoli, kemarahan bercampur dengan kesedihan apabila kaum keluarga mangsa menerima berita kematian orang tersayang.Beratus-ratus orang berkumpul di kem pelarian Palestin Nahr al-Bared, utara Tripoli, untuk , turut serta dalam urusan pengebumian salah seorang mangsa. -AFP

Berita berkaitan89 orang maut dalam tragedi bot pendatang Lubnan karam di luar pantai Syria


Polis suraikan ratusan penunjuk perasaan di Sri Lanka

(Polis menggunakan gas pemedih mata untuk menyuraikan penunjuk perasaan anti kerajaan di Colombo/ AFP)

COLOMBO, 24 September - Polis Sri Lanka menyuraikan ratusan penunjuk perasaan pada hari Sabtu, sehari selepas menyekat hak protes secara habis-habisan sebagai tindak balas kepada pergolakan berbulan-bulan yang dicetuskan kemelesetan ekonomi yang mendadak di negara itu.Presiden Ranil Wickremesinghe mengambil tindakan tegas terhadap aktivis yang memaksa presiden terdahulu meninggalkan negara dan meletak jawatan pada Julai ketika kemuncak krisis negara itu.Pegawai yang memakai peralatan anti rusuhan menyekat perarakan pelajar beberapa jam selepas kerajaan mengisytiharkan pusat bandar sebagai zon keselamatan tinggi, melarang bantahan di sekitarnya.Polis melepaskan gas pemedih mata dan meriam air untuk menyuraikan penunjuk perasaan, yang menuntut pembebasan rakan-rakan aktivis yang ditahan di bawah undang-undang anti-keganasan yang disifatkan zalim.Saksi melihat polis menahan berpuluh-puluh peserta.Wickremesinghe pada hari Jumaat mengarahkan pengharaman semua demonstrasi dan protes berhampiran institusi utama, termasuk pejabatnya dan kediaman pemimpin tertinggi tentera.Persatuan peguam berpengaruh Sri Lanka mengecam larangan itu dan berkata ia menjejaskan kebebasan bersuara dan berhimpun secara aman.

(Penunjuk perasaan anti kerajaan bergelut dengan polis semasa tunjuk perasaan di Colombo/ AFP)

"Ia bertujuan untuk menyekat kebebasan warganegara dengan ketara, tanpa sebarang asas munasabah atau undang-undang," katanya dalam satu kenyataan.Sri Lanka mengalami kekurangan makanan dan bahan api yang teruk selama berbulan-bulan serta inflasi yang berterusan sebelum ini.Pada kemuncak pergolakan, beribu-ribu orang menyerbu kediaman presiden ketika itu, Gotabaya Rajapaksa dan memaksanya meninggalkan negara itu.Kerajaan juga gagal membayar hutang asing $51 bilion dan sedang memuktamadkan penyelamatan Dana Kewangan Antarabangsa.Tidak lama selepas Wickremesinghe mengambil alih kuasa, tentera membongkar tapak protes yang telah lama dijalankan di luar pejabat presiden dan menangkap ratusan orang yang telah menyertai demonstrasi.Polis berkata tiga pemimpin pelajar telah ditahan di bawah undang-undang antikeganasan, manakala selebihnya telah dibebaskan dengan ikat jamin.Rajapaksa pulang ke tanah air awal bulan ini dan telah hidup di bawah perlindungan kerajaan, walaupun ada desakan untuk mendakwanya atas kekejaman yang dilakukan semasa perang saudara yang panjang di Sri Lanka dan rentetan dakwaan rasuah semasa memegang jawatan. -AFP


Bot terbalik di Kemboja, tiga warga China maut, lapan masih hilang

(Pelancong turun dari bot ketika tiba di pulau Koh Rong di wilayah Preah Sihanouk, Kemboja/ AFP)

SIHANOUKVILLE, 24 September - Angka kematian akibat bot yang terbalik di luar pantai Kemboja meningkat kepada tiga orang iaitu warga China pada Sabtu.Manakala sembilan lagi diselamatkan di perairan Vietnam dan lapan masih hilang, kata pihak berkuasa Kemboja.Bot yang membawa 41 warga China itu mengalami masalah berhampiran hab kasino Kemboja di Sihanoukville pada Khamis.Ia membawa pendatang dari China yang telah dijanjikan pekerjaan.

Jurucakap pentadbiran wilayah Preah Sihanouk, Kheang Phearom memberitahu AFP bahawa pasukan penyelamat menemui dua lagi mayat pada hari Sabtu, menjadikan jumlah kematian kepada tiga orang.Manakala lapan orang masih hilang, katanya.

(Gabenor wilayah Preah Sihanouk, Kuoch Chamroeun (tengah) dan Duta Besar China ke Kemboja, Wang Wentian (kiri) melawat mangsa yang terselamat di sebuah hospital di Sihanoukville/ AFP)

Pihak berkuasa Kemboja telah menyelamatkan 21 orang pada hari Jumaat.Sementara itu, seorang pengawal sempadan Vietnam yang bertugas di wilayah Kien Giang memberitahu AFP bahawa sebuah bot nelayan telah menyelamatkan sembilan warga China di perairan Vietnam berhampiran pulau Phu Quoc pada hari Jumaat.Mangsa warga China yang terselamat daripada tragedi tersebut dan dirawat di sebuah hospital di Sihanoukville berkata mereka tidak tahu mereka menuju ke Kemboja, sambil menambah bahawa telefon bimbit mereka telah dirampas. -AFP


89 orang maut dalam tragedi bot pendatang Lubnan karam di luar pantai Syria

DAMASCUS, 24 September - Sejumlah 89 mayat telah ditemui apabila sebuah bot yang membawa pendatang dari Lubnan, karam di luar pantai Syria, kata media kerajaan Syria pada Sabtu.Tentera Lubnan berkata ia menahan seorang penyeludup yang disyaki pada salah satu kapal yang karam baru-baru ini di timur Mediterranean.Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR), Filippo Grandi menyebutnya sebagai 'tragedi yang menyayat hati'.Sekurang-kurangnya 14 orang yang diselamatkan sedang dirawat di hospital di Syria manakala enam lagi dibenarkan keluar, ketika usaha mencari diteruskan dengan beberapa orang masih hilang sejak bot itu karam pada Khamis.

(Orang ramai mengarak jenazah mangsa tragedi bot pendatang karam di pantai Syria semasa pengebumiannya di bandar pelabuhan utara Lubnan, Tripoli/ AFP)

“Terdapat 89 mangsa, manakala 14 orang sedang menerima rawatan di Hospital Al-Basel, dua daripadanya dalam rawatan rapi,” lapor agensi berita rasmi Syria, SANA, memetik kata Iskandar Ammar, seorang pegawai hospital.Tentera Lubnan berkata ia menahan seorang lelaki Lubnan yang mengakui mengadakan operasi penyeludupan baru-baru ini dari Lubnan ke Itali melalui laut.Lubnan, sebuah negara yang menempatkan lebih sejuta pelarian daripada perang saudara Syria, sejak tahun 2019 telah terperangkap dalam krisis kewangan yang dicap oleh Bank Dunia sebagai salah satu yang terburuk pada zaman moden.Ia menjadi punca berlakunya penghijrahan secara haram, dengan warganya sendiri menyertai pelarian Syria dan Palestin. -AFP


Beribu-ribu aktivis muda berhimpun di New York, protes perubahan iklim

(Ribuan penunjuk perasaan berarak sebagai tanda memprotes perubahan iklim di New York/ REUTERS)

NEW YORK, 24 September - Beribu-ribu aktivis muda berhimpun untuk memprotes perubahan iklim di New York pada hari Jumaat dan bertepatan dengan pertemuan para pemimpin global di New York City pada Perhimpunan Agung PBB minggu ini.Protes serupa juga sedang dianjurkan dari New Zealand dan Jepun ke Jerman dan Republik Demokratik Congo untuk menuntut negara kaya membayar kerosakan akibat pemanasan global terhadap golongan miskin.Protes itu berlaku enam minggu sebelum sidang kemuncak iklim PBB tahun ini, yang dikenali sebagai COP27, di mana negara-negara yang terdedah akan mendesak pampasan untuk kemusnahan berkaitan iklim kepada rumah, infrastruktur dan mata pencarian.Demonstrasi telah dirancang di sekitar 450 lokasi di seluruh dunia oleh pergerakan belia Fridays for Future.Sekurang-kurangnya 2,000 orang berkumpul petang Jumaat untuk perarakan di New York, melaungkan slogan seperti 'rakyat bersatu, tidak akan pernah dikalahkan' ketika mereka berarak dari Foley Square ke Manhattan.

"Kami sebenarnya tidak mempunyai masa untuk membazir sehingga meluluskan undang-undang iklim," kata aktivis iklim, Madeleine MacGillivray. "Ini adalah situasi di mana semua penyelesaian mesti berlaku serentak. Jadi konsep perjanjian ini, mencapai persetujuan, rundingan sebenarnya tidak dicapai pada kadar yang diperlukan untuk kita mempunyai iklim yang boleh didiami."Sebelum pukul 3 petang, orang ramai mula berkumpul di Wall Streets, iaitu di hadapan patung lembu jantan terkenal yang melambangkan pasaran saham dan perniagaan yang besar.Perarakan tersebut menarik perhatian kepada pelbagai isu global termasuk penebangan hutan Amazon.Nemonte Nenquimo, seorang pemimpin Orang Asli dari wilayah Pastaza di Amazon Ecuador, menjelaskan kepada Reuters dalam temu bual mengenai kepentingan untuk menyertai perarakan di New York."Kami datang untuk menunjukkan perjuangan kami, kerana orang yang sangat penting di luar sana, seperti di New York, memahami perjuangan kami." -REUTERS


35 orang dilaporkan maut dalam rusuhan di Iran

TEHRAN, 24 September- Sekurang-kurangnya 35 terbunuh dalam rusuhan yang tercetus di Iran akibat kematian seorang wanita muda dalam tahanan polis, lapor media kerajaan.

Angka rasmi sebelum ini berjumlah 17 orang, termasuk lima anggota keselamatan.Penunjuk perasaan telah turun ke jalan raya di bandar-bandar utama di seluruh Iran, termasuk Tehran, selama lapan malam berturut-turut sejak kematian Mahsa Amini.Wanita Kurdish berusia 22 tahun itu disahkan meninggal dunia tiga hari selepas dia ditangkap di ibu negara Iran kerana memakai tudung hijab dengan cara yang tidak sesuai.

(Beribu-ribu orang berarak melalui ibu negara Iran semasa perhimpunan pro-hijab pada hari Jumaat/AFP)

Beribu-ribu orang berarak di Tehran semasa perhimpunan pro-hijab pada hari Jumaat. Demonstrasi menyokong pasukan keselamatan turut berlaku di beberapa bandar di seluruh negara termasuk Ahvaz, Isfahan, Qom dan Tabriz.Amini meninggal dunia selepas mengalami koma selama tiga hari selepas ditahan oleh polis moral Iran, sebuah unit yang bertanggungjawab menguatkuasakan peraturan pakaian republik Islam itu untuk wanita.Aktivis berkata dia dipukul di kepala semasa dalam tahanan. Namun perkara ini belum disahkan oleh pihak berkuasa Iran, yang telah membuka siasatan.Pada malam Jumaat lalu, Menteri Dalam Negeri Ahmad Vahidi berkata Amini tidak dipukul.“Laporan daripada badan pengawasan diterima, saksi ditemu bual, video disemak, pendapat forensik diperoleh dan didapati tiada pukulan,” kata Vahidi.- AFP


Taufan Fiona landa Kanada selepas Bermuda, wilayah Nova Scotia berjaga-jaga

MONTREAL, 24 September - Taufan Fiona melanda Kanada pada Jumaat dengan wilayah Nova Scotia dalam keadaan berjaga-jaga selepas ia melanda Bermuda, menyebabkan sebahagian besar penduduk terputus bekalan elektrik dan berlaku sedikit kerosakan.Pusat Taufan Kebangsaan AS berkata Taufan Fiona sedang membawa angin berkelajuan hampir 125 batu (205 kilometer) sejam dan dijangka berlaku ribut yang kuat. "Ia pastinya akan menjadi peristiwa yang bersejarah dan ekstrem untuk Kanada Timur," kata Bob Robichaud, ahli meteorologi Pusat Taufan Kanada kepada pemberita."Ia adalah taufan besar, semuanya terperangkap dalam ribut, jadi sangat sukar untuk sesuatu seperti itu akan reda."Dalam buletin terbaharunya, CHC menyifatkan ribut itu sebagai 'peristiwa teruk' yang akan mempengaruhi Atlantik Kanada dan timur Quebec dengan hujan lebat dan angin kuat taufan kuat bermula malam ini.

(Foto ihsan Tentera Udara AS, anak kapal udara Skuadron Peninjau Cuaca ke-53 dari Pangkalan Tentera Udara Keesler, Missouri, menerbangkan misi pengumpulan data Taufan Fiona dari St. Croix, Kepulauan Virgin AS pada 22 September 2022/AFP)

Pihak berkuasa di Nova Scotia mengeluarkan amaran kecemasan melalui telefon, mengatakan kemungkinan bekalan elektrik terputus dan orang ramai perlu kekal di rumah dengan bekalan yang mencukupi sekurang-kurangnya 72 jam.Perdana Menteri Justin Trudeau menyifatkan ribut itu sebagai sesuatu yang buruk, sambil menambah ia boleh memberi kesan yang ketara di seluruh rantau ini.Bermuda sebelum ini menyeru penduduk untuk kekal di rumah ketika angin kencang melanda wilayah Britain, tetapi tiada kematian atau kerosakan besar dilaporkan ketika Taufan Fiona melalui kira-kira 100 batu ke barat pulau itu. -AFP


Protes Mahsa Amini: PBB gesa Iran tidak guna kekerasan

(Setiausaha Agung Pertubuhan Bangsa-Bangsa Bersatu, Antonio Guterres berucap pada sesi ke-77 Perhimpunan Agung PBB di New York City/ REUTERS)

NEW YORK, 24 September- Setiausaha Agung Pertubuhan Bangsa-Bangsa Bersatu (PBB), Antonio Guterres merayu supaya pasukan keselamatan Iran mengelak daripada menggunakan 'kekerasan yang tidak perlu atau tidak seimbang' terhadap protes anti kerajaan yang tercetus akibat kematian seorang wanita dalam tahanan polis.Beliau juga menggesa semua pihak supaya bertahan bagi mengelak situasi yang lebih buruk, kata jurucakap Guterres, Stephane Dujarric."Kami bimbang mengenai laporan protes aman yang berdepan tindakan kekerasan berlebihan dan membawa kepada puluhan kematian dan kecederaan."Kami seterusnya menyeru pihak berkuasa untuk menghormati hak kebebasan bersuara, perhimpunan aman dan berpersatuan," kata Dujarric kepada pemberita di New York.Dujarric berkata, Guterres membangkitkan isu hak asasi manusia ketika bertemu Presiden Iran, Ebrahim Raisi di luar perhimpunan tahunan pemimpin dunia di PBB.Kemarahan rakyat Iran berpunca daripada kes Mahsa Amini, 22, yang meninggal dunia minggu lalu selepas ditahan polis moral Iran kerana memakai 'pakaian tidak sesuai'.Dujarric berkata, Guterres menggesa 'siasatan segera, tidak berat sebelah dan berkesan oleh pihak berkuasa yang cekap serta bebas' terhadap kematian Mahsa.Selain itu, badan dunia berkenaan juga menggesa pihak berkuasa Iran untuk menghormati hak wanita dan melaksanakan langkah berkesan bagi melindungi mereka daripada pencabulan hak asasi manusia yang lain.

(Penunjuk perasaan turun ke jalan di ibu negara Tehran ketika protes untuk Mahsa Amini, beberapa hari selepas wanita itu meninggal dunia dalam tahanan polis/ AFP)

Rakaman video yang tersebar memaparkan penunjuk perasaan meluangkan kata-kata termasuk 'wanita, kehidupan, kebebasan' ketika Iran berdepan gelombang demonstrasi terbesar dalam tempoh hampir tiga tahun.Sebilangan penunjuk perasaan wanita turut membakar tudung mereka di jalanan, malah ada yang menggunting rambut simbolik bantahan terhadap kod pakaian di Iran.Secara umum, kod pakaian di Iran menetapkan wanita perlu memakai hijab dan pakaian longgar dengan baju berlengan panjang ketika berada di khalayak ramai atau tempat awam. - REUTERS


Taufan Talas membadai Jepun, seorang lelaki maut

(Jambatan rosak akibat taufan di Hamamatsu, Shizuoka/AFP)

TOKYO, 24 September- Taufan Talas membadai timur Jepun dan menyebabkan berlakunya banjir dan tanah runtuh.Seorang lelaki berusia 40-an dilaporkan maut selepas rumahnya ditimbusi tanah runtuh di Kakegawa, wilayah Shizuoka.Agensi Meteorologi Jepun turut mengeluarkan amaran berlakunya ombak besar, hujan lebat dan tanah runtuh di beberapa kawasan di Tengah, Timur dan Utara Jepun termasuk Tokyo. Talas yang membawa kekuatan angin 90 kilometer sejam, membadai timur laut negara itu, 100 kilometer ke pesisir pantai Omaezaki pada pukul 6.00 pagi tadi. Sementara itu, stesen penyiaran NHK melaporkan insiden tanah runtuh di Hamamatsu, wilayah Shizuoka. menyebabkan tiga orang termasuk seorang budak lelaki berusia sembilan tahun mengalami cedera ringan. Bagaimanapun, pihak polis tidak dapat mengesahkan laporan itu dengan segera.Hujung minggu lalu, empat orang terbunuh dan 151 cedera selepas Taufan Nanmadol melanda barat daya Jepun.Pakar berkata perubahan iklim meningkatkan ribut dan menyebabkan cuaca ekstrem seperti gelombang haba, kemarau dan banjir kilat menjadi lebih kerap dan teruk.-AFP

(Taufan Talas membadai timur laut Jepun/AFP)


Israel bukan lagi rakan untuk keamanan - Abbas

(Presiden Palestin, Mahmud Abbas berucap pada sesi ke-77 Perhimpunan Agung PBB di New York/ AFP)

WASHINGTON, 24 September- Israel sengaja menghalang kemajuan ke arah penyelesaian dua negara dan tidak lagi boleh dianggap sebagai rakan kongsi yang boleh dipercayai dalam proses damai, kata Presiden Palestin, Mahmud Abbas kepada Pertubuhan Bangsa-Bangsa Bersatu (PBB), semalam.Kenyataan itu dibuat sehari selepas Perdana Menteri Israel, Yair Lapid, berkata menyokong penyelesaian antara kedua-dua negara, namun Abbas berkata ia perlu dibuktikan melalui rundingan segera.Abbas berkata, negara Yahudi bertindak dengan 'kebebasan sepenuhnya' terhadap penduduk di Semenanjung Gaza dan Tebing Barat dan kepercayaan rakyat Palestin terhadap prospek keamanan semakin merosot."Israel melalui dasar yang dirancang dan disengajakan memusnahkan penyelesaian dua negara."Ini membuktikan dengan jelas bahawa Israel tidak percaya kepada keamanan, justeru, kami tidak lagi mempunyai rakan kongsi Israel yang boleh kami berbincang," katanya dalam ucapan pada Perhimpunan Agung itu.Lapid, dalam ucapannya, mengulangi sokongan untuk mewujudkan sebuah negara Palestin yang 'damai'.

(Perdana Menteri Israel, Yair Lapid berucap pada sesi ke-77 Perhimpunan Agung PBB di New York pada 22 September lalu / AFP)

Abbas menyifatkan kenyataan itu sebagai 'perkembangan positif', namun berkata, ujian kredibiliti sebenar adalah untuk kerajaan Israel kembali ke meja rundingan serta-merta.Rundingan damai Israel-Palestin terhenti sejak 2014 dan strategi semasa kerajaan Lapid adalah untuk cuba menyokong ekonomi Palestin, namun tanpa memulakan proses damai dengan Abbas.Abbas, 87, sedang berdepan pergolakan yang semakin meningkat di Tebing Barat, yang berisiko untuk hilang kawalan dan popularitinya di wilayah itu merosot ke paras terendah.Segelintir rakyat Palestin menuduh Pihak Berkuasa Palestin (PA) sebagai dikuasai Israel dan secara diam-diam menerima pendudukan di Tebing Barat.Abbas berkata, Israel terbabit dalam kempen rampasan tanah di wilayah yang diduduki dan memberikan 'kebebasan sepenuhnya' kepada tentera untuk membunuh atau menggunakan kekerasan berlebihan terhadap rakyat Palestin."Ini adalah kebenaran, mereka adalah rejim Apartheid," katanya menggunakan perbandingan yang menimbulkan kemarahan Israel.Duta Israel ke PBB, Gilad Erdan, mendakwa ucapan Abbas adalah 'kenyataan berbohong sepenuhnya yang terpisah daripada realiti'. - AFP


77 lemas, bot pendatang karam di perairan Syria

DAMASCUS, 24 September- Sekurang-kurangnya 77 pendatang lemas apabila bot yang dinaiki mereka dari Lubnan karam di pantai Syria, menurut kenyataan Kementerian Kesihatan Syria kelmarin, kejadian kapal karam terburuk di Lubnan sejak beberapa tahun lalu.Lubnan, yang dilanda krisis kewangan sejak 2019 dan disifatkan oleh Bank Dunia sebagai salah satu yang terburuk pada zaman moden, menjadi tempat tumpuan untuk pendatang haram, dengan penduduknya sendiri menyertai pelarian dari Syria dan Palestin untuk meninggalkan negara.Kira-kira 150 orang, kebanyakannya dari Lubnan dan Syria menaiki bot kecil yang karam itu di Lautan Mediterranean di luar bandar Tartus, Syria.

(Penyelamat Bulan Sabit Merah membawa mayat mangsa bot karam di bandar pelabuhan Tartus, selatan Syria/  AFP)

"Jumlah mangsa daripada kapal karam itu mencecah 77 orang," kata Menteri Kesihatan Syria, Hassan al-Ghabash, menambah kira-kira 20 orang yang terselamat sedang dirawat di hospital di Tartus.Antara yang diselamatkan lima warga Lubnan, menurut Pemangku Menteri Pengangkutan Lubnan, Ali Hamie kepada AFP."Saya sedang berbincang dengan Menteri Pengangkutan Syria mengenai cara untuk membawa pulang mangsa dari Syria," kata Hamie.Tartus adalah bandar pelabuhan utama Syria di bahagian selatan dan terletak pada jarak kira-kira 50 kilometer ke utara bandar pelabuhan Tripoli di Lubnan, di mana penumpang menaikinya."Kami berdepan dengan salah satu operasi menyelamat terbesar," kata pegawai di Kementerian Pengangkutan Syria, Sleiman Khalil kepada AFP."Ia meliputi kawasan yang besar merangkumi seluruh pantai Syria dengan ombak besar menjadikan tugasan kami semakin mencabar," katanya. - AFP


Dilema negara anggota EU terima kemasukan warga Rusia

(Rakyat Rusia tiba di Lapangan Terbang Zvartnots di Yerevan, Armenia pada 21 September 2022/AFP)

BRUSSELS, 24 September- Negara-negara anggota Kesatuan Eropah (EU) menghadapi cabaran sukar untuk menangani isu warga Rusia melarikan diri daripada kerahan separa tentera.

Sesetengah negara cuba menghalang kemasukan mereka, manakala yang lain menawarkan perlindungan.Arahan Presiden Rusia, Vladimir Putin memanggil ratusan ribu warganya untuk berperang di Ukraine menyebabkan ramai berebut-rebut untuk keluar ke negara jiran dalam usaha mengelak daripada pergi ke medan perang.

Penerbangan ke negara yang memberikan kemasukan tanpa visa kepada warga Rusia, terutamanya negara jiran hampir ditempah sepenuhnya walaupun harga tiket melambung.Setakat ini, jumlah mereka yang datang ke EU adalah sederhana kerana blok itu telah menyekat perjalanan dari Rusia dengan menyekat penerbangan terus dan memperketat peraturan visa berikutan pencerobohan Ukraine.Sementara itu, Finland yang mengekalkan sempadan daratnya dengan Moscow melaporkan bahawa ketibaan dari Rusia meningkat dua kali ganda kepada 6,470 sehari selepas pengumuman Putin.Bagaimanapun, perkara itu mencetuskan perdebatan di Brussels apabila ahli EU menggunakan pendekatan yang sangat berbeza kepada warga Rusia yang ingin melarikan diri daripada pertempuran.Negara-negara Baltik dan Poland telah menyekat kemasukan secara drastik bagi warga Rusia yang mempunyai visa."Kami tidak seharusnya menawarkan perlindungan kepada orang yang meninggalkan tempat tinggal", kata Menteri Dalam Negeri Estonia, Lauri Laanemets kepada media tempatan."Itu secara asasnya bercanggah dengan matlamat semua sekatan kami setakat ini, yang merupakan tanggungjawab kolektif warga Rusia," katanya.Finland memberi isyarat bahawa ia mengambil langkah sama dengan mengumumkan akan menghadkan kemasukan warga Rusia selepas ketibaan dari Rusia meningkat susulan pengumuman Putin.-AFP


Perlunya susun semula strategi perangi keganasan siber - Indonesia

JAKARTA, 24 September- Indonesia menegaskan keperluan untuk menyusun semula strategi memerangi keganasan alam siber bagi mengekang ancaman masa kini dan masa depan.Menteri Luar Retno Marsudi membuat kenyataan itu ketika Mesyuarat Peringkat Menteri Forum Global Membanteras Keganasan (GCTF) ke-12 di New York pada Rabu.Mesyuarat GCTF diadakan di luar Perhimpunan Agung Petubuhan Bangsa-Bangsa Peringkat bertujuan merancang keutamaan dan aktiviti pada masa hadapan.Retno, yang mempengerusikan secara bersama mesyuarat kumpulan memerangi ekstremisme ganas, berkata: "Ancaman keganasan terus meningkat di alam siber."Beliau menegaskan bahawa pendekatan secara menyeluruh melibatkan kerajaan serta masyarakat, terutamanya wanita amat penting dalam membanteras ekstremisme dan menangani keganasan.Dalam satu kenyataan yang dikeluarkan di sini, beliau menyeru pengukuhan kerjasama pakar teknologi untuk mencegah penggunaan infrastruktur maklumat bagi menangani keganasan siber.

Unit Perisikan Kewangan juga perlu bekerjasama dengan institusi perbankan dan kewangan untuk memutuskan rantaian pembiayaan keganasan, termasuk bertindak balas terhadap trend baharu, seperti penggunaan mata wang maya.GCTF, ditubuhkan pada 2011, memberi tumpuan kepada pembinaan kapasiti dan rangkaian dalam memerangi keganasan, serta berkongsi pengalaman, pembinaan kapasiti, dan amalan terbaik.Indonesia dan Australia baru-baru ini melancarkan pendekatan gender-sensitive untuk menangani ekstremisme.- BERNAMA


Taufan Fiona: Penduduk Nova Scotia buat persiapan hadapi ribut kuat

(Ombak dan angin terus melanda Pantai Selatan selepas Taufan Fiona melepasi Bermuda/ REUTERS)

KANADA, 24 September- Penduduk Nova Scotia, di pantai timur negara tersebut kini telah membuat persiapan menghadapi Taufan Fiona yang diramal berlaku pada hari ini.Pusat Taufan Kanada meramalkan ribut dengan hujan lebat bakal melanda kawasan tersebut sekali gus mampu mengancam keselamatan penduduk setempat. Penduduk-penduduk di Halifax dilihat mula menyimpan stok barangan runcit dan gas selain meletakkan beg pasir berhampiran pantai sebagai langkah berjaga-jaga.Pada semalam, Pusat Taufan Amerika Syarikat memaklumkan Taufan Fiona berada kira-kira 970 kilometer ke selatan Halifax dan bergerak ke utara pada kelajuan 56 kilometer sejam.Sebelum ni Taufan Fiona telah pun memusnahkan beberapa pulau Caribbean pada awal minggu ini, membunuh sekurang-kurangnya lapan orang dan merosakkan bekalan elektrik untuk hampir kesemua 3.3 juta penduduk Puerto Rico.- REUTERS

(Papan tanda di luar kedai gula-gula,Rum Runners menunjukkan penutupannya sebelum ketibaan Taufan Fiona di Halifax, Nova Scotia/ REUTERS)


Negara kaya perlu bantu negara miskin akhiri COVID-19 - WHO

LONDON, 24 September- Pertubuhan Kesihatan Sedunia (WHO) meminta negara kaya yang menganggap pandemik COVID-19 sudah berakhir supaya membantu negara berpendapatan rendah untuk mencapai tahap sama.Dalam satu temuramah, Penasihat Kanan WHO, Bruce Aylward, mengingatkan negara lebih kaya tidak boleh berundur dalam menangani COVID-19 sebagai masalah global ketika ini kerana gelombang jangkitan berpotensi berlaku pada masa depan.Sejak beberapa minggu lalu, Ketua Pengarah WHO, Tedros Adhanom Ghebreyesus, berkata wabak itu akan berakhir dan Presiden Amerika Syarikat (AS), Joe Biden, pula dilaporkan berkata wabak berkenaan sudah berakhir."Apabila saya mendengar mereka berkata 'baik kami sangat selesa di sini', ia seperti bagus. Kini, anda benar-benar boleh membantu kami menanganinya bagi seluruh dunia," kata Aylward.Aylward berkata, kumpulan yang diselaraskannya yang memberi tumpuan kepada akses saksama kepada vaksin, rawatan dan ujian COVID-19 di seluruh dunia masih belum bersedia untuk keluar daripada fasa kecemasan menangani wabak itu.Katanya, negara terbabit perlu bersedia dan mempunyai rawatan yang tersedia untuk sebarang gelombang jangkitan yang seterusnya."Jika anda 'tidur' sekarang dan gelombang ini melanda kita dalam tempoh tiga bulan, Tuan, darah di tangan anda," katanya.

(Penasihat Kanan WHO, Bruce Aylward/ REUTERS)

Beliau juga menekankan, Biden mempunyai asas secara domestik kerana AS mempunyai akses yang baik kepada semua peralatan COVID-19.Katanya, ia juga tidak menghalang komitmen global negara itu untuk memerangi wabak berkenaan.Aylward menyelaraskan ACT-Accelerator, kerjasama antara WHO dan badan kesihatan global lain bagi membantu negara miskin mengakses peralatan COVID-19.Usaha berkenaan, termasuk COVAX yang memfokuskan kepada vaksin mencapai berbilion orang di seluruh dunia, namun berdepan kritikan kerana tidak bertindak dengan cukup pantas.Terdapat beberapa spekulasi bahawa usaha itu mungkin berakhir pada musim luruh akan datang, namun Aylward memaklumkan ia hanya mengubah fokusnya apabila wabak berubah."Dalam enam bulan akan datang, kerjasama itu akan menyasarkan, terutama menghantar vaksin kepada kira-kira satu perempat pekerja penjagaan kesihatan dunia dan warga emas yang masih belum mendapat suntikan serta meningkatkan akses kepada ujian dan rawatan terutama dengan Paxlovid oleh Pfizer. - REUTERS


COVID-19: Thailand beri lebih banyak kelonggaran

BANGKOK, 24 September- Pelawat ke Thailand kini tidak lagi perlu menunjukkan bukti telah lengkap vaksin COVID-19 untuk memasuki negara itu mulai bulan depan.Pelawat juga tidak lagi perlu mengemukakan keputusan ujian pantas COVID-19 semasa ketibaan, antara langkah yang diambil untuk melonggarkan sekatan COVID-19 serta mempromosikan perjalanan dan juga perniagaan.Jurucakap Pusat bagi Pentadbiran Situasi COVID-19, Dr Taweesin Visanuyothin berkata memandangkan situasi pandemik itu semakin baik, Thailand akan menamatkan darurat seluruh negara, yang dilaksanakan pada 24 Mac 2020 bagi membendung penularan COVID-19, pada 30 September ini.Beliau berkata pesakit COVID-19 yang tidak bergejala atau bergejala ringan, tidak perlu dikuarantin.“Kedudukan COVID-19 akan diturunkan daripada penyakit berjangkit berbahaya kepada penyakit berjangkit dalam pengawasan” mulai 1 Oktober,” katanya pada sidang media.Beliau berkata CCSA akan dibubarkan dan menamatkan peranannya dalam membendung COVID-19.Thailand menyasarkan sekurang-kurangnya 10 juta pelancong asing menjelang akhir tahun ini, dengan 1.5 juta pelancong asing dari Oktober hingga Disember. Sepanjang 24 jam lepas, Thailand merekodkan 752 kes COVID-19 dengan sembilan kematian, menjadikan jumlah jangkitan kepada 4,677,090 dan 32,692 kematian.- BERNAMA


Pakistan mahu bantuan hutang daripada negara kaya

(Perdana Menteri Pakistan, Shehbaz Sharif/ AFP)

NEW DELHI, 24 September- Perdana Menteri Pakistan, Shehbaz Sharif pada Jumaat berkata negara-negara kaya wajar memberi hutang kepada negaranya yang teruk dilanda banjir itu.Perubahan iklim serta infrastruktur lemah merupakan antara punca kemusnahan besar akibat banjir selepas hujan monsun yang lebat di Pakistan. “Berdasarkan skala dan tahap kemusnahan akibat banjir itu, negara-negara kaya wajar menimbang memberi bantuan hutang kepada Pakistan supaya negara itu mampu berdikari. Malapetaka iklim di luar kawalan kami,” kata Shehbaz menerusi Twitter.

(Banjir besar selepas hujan monsun yang lebat di Pakistan/ AFP)

Beliau berkata inilah pemintaan yang saya buat dalam temu bual dengan sebuah rangkaian Amerika.Banjir yang belum pernah berlaku sebelum ini menonjolkan pelepasan karbon oleh negara kaya.Setiausaha Agung Pertubuhan Bangsa-Bangsa Bersatu Antonio Guterres bulan ini merayu “sokongan kewangan besar dan segera kepada Pakistan,” dan berkata dunia perlu “menghentikan kegilaan yang dilakukan terhadap alam semula jadi,”- BERNAMA


Kematian akibat Ebola di Uganda meningkat kepada empat

KAMPALA, 23 September- Angka kematian akibat virus Ebola di Uganda meningkat kepada empat."Tiga kematian baharu direkodkan. Jumlah kes yang disahkan pula berjumlah 11 selepas empat lagi jangkitan disahkan dalam tempoh 24 jam yang lalu," menurut kenyataan Kementerian Kesihatan.Namun tidak jelas sama ada 11 kes itu termasuk empat kematian."Pasukan Tindak Balas Pantas Kementerian Kesihatan kekal di lapangan untuk menyenaraikan dan membuat susulan kontak rapat kes yang disahkan positif," tambah kenyataan itu.Selasa lepas, pihak berkuasa mengisytiharkan wabak di daerah tengah Mubende selepas mengumumkan kematian seorang lelaki berusia 24 tahun.

(Penularan Ebola adalah melalui cecair badan, dengan simptom utama ialah demam, muntah, pendarahan dan cirit-birit/AFP)

Uganda, yang berkongsi sempadan dengan Republik Demokratik Congo (DRC), telah mengalami beberapa wabak Ebola, termasuk pada 2019 apabila sekurang-kurangnya lima orang meninggal dunia.DRC bulan lalu merekodkan kes baharu di bahagian timur yang bergolak, kurang enam minggu selepas wabak di barat laut negara itu diisytiharkan berakhir.Ebola ialah virus demam berdarah yang sering membawa maut. Kadar kematian biasanya tinggi, sehingga 90%, menurut Pertubuhan Kesihatan Sedunia (WHO). -AFP


Tujuh maut susulan letupan berhampiran masjid di Kabul

KABUL, 24 September - Tujuh maut susulan kejadian letupan di luar masjid dikunjungi anggota Taliban di ibu negara Afghanistan, beberapa minit selepas solat Jumaat selesai.Letupan itu berlaku berhampiran pintu masuk masjid Wazir Akbar Khan, tidak jauh dari bekas kubu Zon Hijau yang menempatkan beberapa kedutaan sebelum Taliban merampas kuasa pada Ogos 2021.Masjid itu kini sering dikunjungi komander dan pejuang kanan Taliban.Jurucakap Kementerian Dalam Negeri, Abdul Nafy Takor memaklumkan sekurang-kurangnya tujuh orang terbunuh dan 41 lagi cedera, termasuk kanak-kanak.

"Letupan berlaku ketika jemaah sedang menuju ke rumah," kata Takor sambil menambah bahan letupan itu diletakkan di dalam sebuah kereta.Imej tidak disahkan yang disiarkan di media sosial menunjukkan sebuah kereta remuk dibakar di atas jalan di luar masjid.Setakat ini, tiada kumpulan mendakwa melakukan serangan tersebut.Masjid sama pernah dibom pada tahun 2020, yang telah mengorbankan imamnya.Serangan bom kerap berlaku di Kabul dan bandar lain, walaupun keganasan keseluruhannya menurun dengan ketara di seluruh Afghanistan sejak perang berakhir dan Taliban kembali berkuasa.Beberapa masjid dan paderi menjadi sasaran dalam serangan itu yang beberapa daripadanya didakwa dilakukan kumpulan Daesh.Dua kakitangan kedutaan Russia maut dalam kejadian pengeboman berani mati di luar pejabat awal bulan ini, serangan terbaru di ibu negara yang didakwa dilakukan kumpulan itu. - AFP


Kuasa veto di Majlis Keselamatan PBB perlu dihapuskan - PM

NEW YORK, 24 September - Kepincangan tadbir urus global dan Pertubuhan Bangsa-Bangsa Bersatu (PBB) menjadi punca konflik dan krisis yang berlaku di seluruh dunia tidak dapat diselesaikan. Perdana Menteri, Datuk Seri Ismail Sabri Yaakob dengan tegas menyuarakan, masalah yang paling besar di badan dunia itu adalah Majlis Keselamatannya.  Kuasa veto sering disalahgunakan untuk memihak kepada kuasa dunia tertentu.

"Ini tidak demokratik dan melanggar prinsis asas demokrasi. Ini menyebabkan konflik yang berlaku tidak dapat diselesaikan oleh mana-mana wakil tetap Majlis tersebut. "Selaras dengan prinsip satu negara satu undi, sekarang adalah masanya kuasa veto dihapuskan. Sebagai organisasi yang membawa semangat dan lambang demokrasi kepada dunia, PBB perlu kembali kepada landasan penubuhannya," katanya ketika menyampaikan kenyataan negara pada Debat Umum Perhimpunan Agung PBB ke-77, di sini.Tambah Ismail, piagam PBB dan undang-undang antarabangsa wujud untuk menggalakkan penyelesaian damai bagi pertikaian antara negara.  Kedua-duanya menetapkan had sesebuah negara dalam mengejar kepentingan diri.  Tegas Perdana Menteri, berdasarkan prinsip itu Malaysia menentang pencabulan undang-undang antarabangsa, termasuk prinsip kedaulatan dan integriti wilayah sesebuah negara.  "Apabila konflik tercetus, semua pihak bertanggungjawab untuk meredakan ketegangan serta memberi keutamaan kepada keselamatan dan nyawa orang awam. Malaysia tidak bersetuju dengan tindakan pengasingan sesebuah negara daripada pertubuhan antarabangsa," katanya.  Ismail berkata, langkah sedemikian bertentangan dengan prinsip multilateralisme dan menghalang dialog.


Kuasa besar perlu jujur selesaikan kekejaman terhadap rakyat Palestin, henti jadi entiti Apartheid - PM

NEW YORK, 24 September - Malaysia mahu kuasa-kuasa besar bersikap jujur dalam menyelesaikan isu kekejaman yang dihadapi rakyat Palestin. Perdana Menteri, Datuk Seri Ismail Sabri Yaakob meminta PBB mengambil pendirian tegas itu bagi memastikan penyelesaian segera terhadap krisis yang telah lama berlarutan di bumi Palestin.

"Apa yang berlaku hari ini, kebanyakan negara begitu cepat bertindak dalam kes yang berlaku di Ukraine. Malaysia mahu yang sama harus diambil bagi menyelesaikan isu di Palestin. Israel perlu berhenti menjadi sebuah entiti Apartheid," katanya ketika menyampaikan kenyataan negara pada Debat Umum Perhimpunan Agung PBB ke-77, di sini.Datuk Seri Ismail menyuarakan kekecewaan Malaysia dengan pendudukan secara kejam oleh Israel.  Katanya, rakyat Palestin terus hidup dalam belenggu dasar-dasar diskriminasi rejim zionis.  Penempatan haram yang semakin berleluasa bertentangan dengan undang-undang antarabangsa, termasuk resolusi 2334 Majlis Keselamatan yang telah menyebabkan hak paling asas rakyat Palestin terus dinafikan.Sementara itu, Ismail berkata Malaysia mengalu-alukan perwujudan koridor laluan laut yang membolehkan penghantaran bijirin dari Ukraine. Beliau menyifatkannya sebagai langkah positif dalam menangani masalah sekuriti makanan. "Dalam hal ini, Malaysia ingin mengulangi ketegasan agar semua negara, terutamanya kuasa-kuasa besar, supaya mengelak daripada mewujudkan blok pengasingan, yang hanya mendorang dunia ke kancah perang dingin. Dunia perlu sedar keamanan hanya boleh dicapai melalui dialog dan rundingan," katanya.Kata Ismail, harga yang perlu dibayar sesebuah peperangan adalah tinggi nilainya dan ianya dibuktikan dengan situasi yang dialami Ukraine.

Konflik tersebut ternyata mengancam keamanan, keselamatan global, ekonomi dan menggugat sekuriti makanan.


Bahasa Melayu berkumandang di Perhimpunan Agung PBB

NEW YORK, 24 September - Perdana Menteri, Datuk Seri Ismail Sabri Yaakob mencipta sejarah sebagai pemimpin tertinggi Malaysia yang pertama berucap menggunakan bahasa kebangsaan sepenuhnya di Debat Umum Perhimpunan Agung PBB ke-77.

Tampil segak berbaju melayu hitam, Datuk Seri Ismail mencuri tumpuan delegasi lain sebaik melangkah masuk ke dewan utama.

Selain Perdana Menteri, seluruh delegasi negara turut memakai baju kebangsaan dan batik Malaysia. Kali pertama pemimpin negara memakai baju Melayu ketika menyampaikan ucapan di PBB adalah 65 tahun lalu.Datuk Seri Ismail Sabri menyampaikan ucapannya menggunakan intonasi yang tegas, namun penyampaiannya tenang dan jelas.


Mahkamah tertinggi Afrika Tengah batalkan dekri tulis semula perlembagaan

BANGUI, 23 September- Mahkamah tertinggi Republik Afrika Tengah membatalkan Dekri Presiden, menubuhkan sebuah jawatankuasa untuk menulis semula perlembagaan.Mahkamah Perlembagaan mengisytiharkan bahawa dekri itu "tidak berperlembagaan dan tidak sah", undang-undang asas hanya boleh disemak selepas Senat ditubuhkan.Mahkamah juga menjelaskan, ebarang referendum untuk menyemak semula perlembagaan perlu dimulakan oleh presiden tetapi dia tidak boleh melanggar sumpah yang dibuat semasa pelantikannya untuk mengelak daripada mengubah suai bilangan dan tempoh mandatnya.Dekri itu mencetuskan mencetuskan kebimbangan pembangkang bahawa Presiden Faustin Archange Touadera berhasrat mendapatklan mandat untuk penggal ketiga dalam jawatan.

Touadera pertama kali dipilih pada 2016, kemudian dipilih semula dalam tinjauan pendapat yang sangat kontroversi pada 2020.Perlembagaan semasa tidak membenarkannya bertanding semula.Kumpulan pembangkang dan masyarakat sivil pada 27 Ogos mengadakan bantahan di ibu negara menolak perubahan perlembagaan. -AFP


Jangkitan COVID-19 meningkat di England dan Wales

LONDON, 23 September- Jumlah penduduk yang diuji positif COVID-19 buat pertama kali meningkat di England dan Wales dalam tempoh dua bulan, statistik rasmi menunjukkan.Dapatan itu berdasarkan data bagi minggu berakhir 14 September daripada Pejabat Perangkaan Negara (ONS) kerajaan.Berdasarkan datanya, ONS menganggarkan bahawa bilangan penduduk yang diuji positif di England ialah 766,500 bersamaan kira-kira satu daripada 70 orang dan di Wales 39,700, atau satu daripada 75 orang.Tinjauan minggu sebelumnya mendapati kadar jangkitan ialah satu daripada 75 di England dan satu daripada 110 di Wales.Menurut tinjauan jangka panjang, kedua-dua negara UK itu kali terakhir menyaksikan peningkatan mingguan pada minggu yang berakhir pada 6 Julai, didorong jangkitan varian Omicron BA.4 dan BA.5 baharu.Dalam pada itu, angka untuk Scotland dan Ireland Utara menurun. -AFP

(Seorang pekerja GGD Haaglanden memberi vaksin kepada seorang warga emas dengan suntikan penggalak terhadap COVID-19 di Zoetermeer, pada 19 September/AFP)


UK mansuh pelaksanaan dasar EU mengehadkan bonus jurubank

LONDON, 23 September- United Kingdon memansuhkan had bonus jurubank bagi merancakkan sektor kewangan selepas Brexit.Dasar Kesatuan Eropah (EU) itu mengehadkan bonus jurubank kepada tidak lebih dua kali ganda gaji pokok.Perdana Menteri Britain yang baharu, Liz Truss berkata penghapusan had bonus akan merangsang pertumbuhan ekonomi dan pekerjaan.Perkara itu diumumkan Menteri Kewangan, Kwasi Kwarteng ketika membentangkan mini bajet. Beliau berkata Britain memerlukan "bank global melabur pekerjaan di sini dan membayar cukai di sini di London, bukan di Paris, bukan di Frankfurt dan bukan di New York"."Ekonomi UK yang kukuh bergantung pada sektor perkhidmatan kewangan yang kukuh", tambah beliau.Langkah itu bersama-sama pemansuhan had cukai pendapatan tertinggi, bagaimanapun dikritik parti pembangkang.“Semuanya berdasarkan ideologi lapuk yang mengatakan jika kita hanya memberi ganjaran kepada mereka yang sudah kaya, seluruh masyarakat akan mendapat manfaat,” kata jurucakap kewangan bagi parti pembangkang utama, Rachel Reeves. -AFP

(Liz Truss berkata penghapusan had bonus akan merangsang pertumbuhan ekonomi dan pekerjaan/AFP)


Menteri Luar China dan Ukraine bertemu di New York

(Dmytro Kuleba bercakap kepada akhbar di luar Majlis Keselamatan PBB di Ibu Pejabat PBB pada 22 September 2022 di New York/AFP)

BEIJING, 23 September- Menteri Luar China, Wang Yi mengadakan pertemuan bersemuka dengan sejawatannya dari Ukraine, Dmytro Kuleba di luar Perhimpunan Agung Pertubuhan Bangsa Bersatu di New York.Pertemuan itu adalah yang pertama mereka sejak pencerobohan Rusia di Ukraine pada Februari lalu.Menurut kenyataan Kementerian Luar China, Wang memberitahu Kuleba bahawa "kedaulatan dan integriti wilayah semua negara mesti dihormati. Semua usaha yang kondusif untuk penyelesaian krisis secara aman mesti disokong."Beijing sebelum ini enggan mengutuk pencerobohan Rusia di Ukraine.Presiden Xi Jinping sebaliknya meneruskan pakatan strategik yang rapat dengan rakan sejawatannya dari Rusia, Vladimir Putin untuk menentang Amerika Syarikat.

(Wang Yi bercakap semasa mesyuarat Majlis Keselamatan Pertubuhan Bangsa-Bangsa Bersatu membincangkan konflik di Ukraine/AFP)

China telah berulang kali menyarankan agar penyelesaian konflik dicapai secara aman melalui dialog, tetapi tidak mengambil tindakan untuk memudahkannya.Bermula hari ini, beberapa wilayah Ukraine yang dikuasai Moscow mengundi sama ada untuk menjadi sebahagian daripada Persekutuan Rusia dalam referendum yang ditolak Kiev dan sekutunya sebagai rampasan tanah yang menyalahi undang-undang. -AFP